Lander Ugartemendiak Boli Kostan bizitakoa azalduko du gaur

Boli Kostan bizitako esperientziaren berri emango du Lander Ugartemendia gazteak gaur arratsaldean, San Migueleko Caser zaharren egoitzan (17:00). Senufo etniako lagunekin denboraldi bat eman zuen Ugartemendiak bertan, eta esperientzia hori azalduko du gaurko solasaldian. Senufo etnia, Malitik Burkina Fasora eta Boli Kostako zati batean banatutako etnia da, eta erabiltzen duten hizkuntza da beren berezitasunik nabarmenena.


Etxetik kanpo, aurreneko garaipena!

GARAIPEN garrantzitsua eskuratu zuen atzo Hernanik Sevillako La Cartuja zelaian. Etxetik kanpo, denboraldiko aurreneko garaipena lortu zuen, Ciencias Cajasoli 18-22 irabazita. Talde gaztea izan zuen aurrean Hernanik, indartsu jokatu zuena, batez ere aurreneko zatian. Sevillarrak 10-0 irabazten joan ziren atsedenaldira. Bigarren zatia, Hernanirena izan zen. 19 puntu egin zituzten denbora gutxian; hiru entsegu, Iñaki Leonet, Ion Olano eta Mattin Mujikak. Igor Genuak bi gauzaketa egin zituen eta drop bat. Emaitza, 18-22koa, hernaniarren alde.


Durangaldeko aitzindariak bizikletan 7 hiriburuak lotzen

Orain asteburu bi, Euskal Herriko zazpi hiriburuak bizikletan jarraian lotu zituzten Oskar Markinezek, Zigor Zuburrutik eta Gorka Marzanek. Abadiñotik irten ziren eta toki berean amaitu zuten, 27 ordu geroago.Lorpen horrek badu beste aurrekari bat Durangaldean.

1985-86 inguruan, Alejandro Fernandez, Bixen Derteano, Juan Angel Rekalde eta Justo Alberdi izan zituen protagonista. Asier Alberdi kopilotu aritu zen eta Kristina Mardarasek furgoneta batean jarraitu zieten, laguntza moduan. 32 orduan bizikletan ibili ostean, irtendako toki berean helmugaratu ziren, Iurretan.

Handik urte batzuetara, 1991. urtean, Justo Alberdik berriro bete zuen zazpi hiriburuetako erronka. Jesus Mari Odriozolagaz batera aritu zen, eta orduan 28 ordu egin zituzten bizikletan.


Epaitegiak Iurramendi eta San Jose zahar etxeei eskatu die osasun neurriak bete ditzatela

Epaitegiak onartutako neurriak behartu egin ditu enpresak proba diagnostikoak egitera, langile guztiak arrisku esposizioko langile gisa sailkatzera eta langileak birusetatik babesteko babes jantzi homologatuez hornitzera.

Donostiako Gizarte arloko 1. epaitegiak tramiterako onartu du ELA sindikatuak jarritako salaketa, eta langileak babesteko segurtasun neurriak hartzera behartu ditu Tolosako Iurramendi eta Ordiziako San Jose zahar etxeak.

ELA sindikatuak joan den astean aurkeztu zuen salaketa Zu eta Biok S.Coop, Gerozerlan eta Eulen Soziosanitario enpresen aurka, bai eta zerbitzuaren titularra den Gipuzkoako Aldundiaren aurka ere, langileen osasunerako eta bizitzarako eskubidea urratzea egotzita. Tolosako Iurramendi eta Ordiziako San Jose egoitzez gain, Zumarragako Argixao kudeatzen duen enpresa ere salatu zuen sindikatuak. Azken salaketa horren erabakia oraindik ez da jakinarazi.

Epaitegiak onartutako neurriak, hain zuzen, enpresak behartu ditu proba diagnostikoak egitera, langile guztiak arrisku esposizioko langile gisa sailkatzera eta langile guztiak birusetik babesteko babes jantzi homologatuz hornitzera. Gainera, testak behar bezala egin ondotik, beharrezkoa balitz bakartzeko protokoloak ezartzera behartzen ditu enpresak, baita langileak informatzera ere birusa gelditzeko planen inguruan.

Epaitegiak zehaztu du bi zahar etxeetan garbiketa zerbitzua indartu behar dela, eta langile batzordeari jakinarazi zaizkiola koronabirusak eragiten dituen bajak. Langileak trebatu behar direla nabarmendu du epaitegiak, bai koronabirusa prebenitzeko hartu beharreko neurrien inguruan, bai laneko estres egoeren inguruan ere.

ELA sindikatuak ohar bidez adierazi duenez, ebazpen judizialak abala ematen die egoitzetako langileen salaketei. Sindikatuak Gipuzkoako Foru Aldundia egin du egoeraren erantzule, eta enpresei eskatu die kasu egiteko zahar etxeetako langile, egoiliar eta senideen erranei. Gainera, ELAk adierazi du ebazpen judizialak "presako laguntza jasotzea" eskatzen dutela, eta, beraz, Osakidetzaren esku hartze "integrala" eskatu du sindikatuak.


"Berrikuntzei bide emanez" dator aurtengo Azoka Herritik

Irailaren 19an, 20an eta 21ean izango da, eta antolaketan parte hartzeko aukera dute oraindik herriko eragile eta norbanako guztiek. AurtengoanFaktoria bilgunea izango da berrikuntza nagusiena.

Iazko arrakastaren ondotik, eta "etengabeko berrikuntza eskatzen duela jabetuta", hasi dira herriko eragile eta taldeak aurtengo Azoka Herritik antolatzen. Irailaren 19an, 20an eta 21ean izango da aurtengoa, eta antolatzaileen ustez, "bide desberdinak zabaldu dira, eta elkarlanaren bidez ekonomia lokala bultzatzeko eta aldaketak egiteko baliagarria izan da azoka".

Aurtengoan "aldaketak egitea eta berrikuntzei bide ematea" erabaki dutela azaldu dute, eta "salerosketarako, kultur sorkuntzarako, jakintzaren transmisiorako eta eztabaida nahiz gogoetarako espazioa" sortzea izango du helburu. Helburu horiei bide emateko Faktoria antolatu dute, eta hori izango da berrikuntza nagusia, izan ere, bertan tailerrak, emanaldiak, eztabaidak eta aurkezpenak egin eta elkarlanean egin daitekeenaz hitz egiteko bilgunea izango da.

Faktoriaz gain, honakoak dira momentuz zehaztuta dituzten guneak: baserritarren produktuak salgai egongo diren postuak,herriko merkatarien stock-a, eskualdeko artisauen lanak salgai egongo diren postuak, bigarren eskuko azoka eta bidezko merkataritzako postuak. Gainera, kultur emanaldiak eta umeentzat ekitaldiak eta puzgarriak ere izango dira azoka den bitartean.

Azokaren helburuetako bat elkarlana izanda, ondorengoak dira antolatzeko elkarlanean dabiltzan eragileak: Azpeitiko Kultur Mahaia, Azpeitiko Udala, AZTE Alde Zaharreko Tabernarien Elkartea, Baserritik.com, Bertan Merkatari Elkartea, Elkar-Ekin, eskualdeko artisauak, Khamar Sahararen Aldeko Taldea, Misio taldea, Sanagustin Kulturgunea, Urkome eta Urolab. Postu eta azoka desberdinek osatuko dute azoka eta egun horietan gertatzen den guztiaren berri ematen ariko dira herriko kazetariak eta komunikazio ikasketak egiten ari diren ikasleak.

Antolaketan parte hartzeko aukera dute oraindik herriko eragile eta norbanako guztiek. Gogorarazi dutenez, astelehenero egiten dituzte bilerak Sindikatu Zaharrean. Eurekin harremanetan jartzeko azoka.herritik@gmail.com helbidea erabili daiteke.


Nekane Txapartegiren askatasuna eskatuko dute

Datorren ostegunean, apirilak 6an, urtebete beteko da Nekane Txapartegi Suitzan atxilotu zutela. Mobilizazioak egingo dira egun horretan hemen Euskal Herrian (Bilbo eta Asteasu), Suitzan (Zurich, Luzern, Bern, Baser eta Genf) eta Alemanian (Berlin).

Asteasun egindako agerraldian iragarri dituzte datozen egunetarako mobilizazioak eta Nekane Txapartegik bizi duen egoeraz irakurketa egin dute:

1.- Nekaneren auzia 1999. urtean hasi zen, 118 urte dagoeneko, 1999ko martxoaren 9an Guardia Zibilak atxilotu ondoren bortizki torturatua izan zen. Ondoren 9 hilabete kartzelan pasa eta 2005. urtean 18/98 auzian epaitua izan zen. Bertan 6 urte eta 9 hilabeteko kondena jaso zuen. Berriki Espainiako Auzitegi Gorenak zigor hau 3 urte eta 6 hilabeteetara jaitsi du. Tartean 10 urte erbestean pasa behar izan ditu.

2.- 2016ko Apirilaren 6an Zurichen atxilotu zuen Suitzako Polizia Federalak espainiar poliziaren laguntzaz. Suitzan urteak zaramatzan bizitza arrunta egiten bere alabarekin, atxiloketa hau Espainiar estatuak eskatutako estradizio eskaera baten ondorioz etorri zen.

3.- Pasa den Martxoaren 23an Suitzar Justizia Federalak Espainiaren estradizio eskaera onartzea erabaki du, Nekane Torturatua izan dela ez omen delako frogatu, alperrik izan dira abokatuen lanak eta aurkeztutako dokumentu guztiak. Nekanek urte bete oso bat pasa du lehen erabakiaren zain. Alabarengandik banatua, espetxeko baldintza txar eta oso gogorretan, horrek guztiak egunerokoan sortzen duen sufrimendu eta ezinegonarekin.

Ez dituzte kontuan eduki aurkeztutako proba guztiak, besteren artean hurrengoak aipagarrienak: Pako Etxeberriaren taldearen txostena, Suitzako psikologoen txostenen sinesgarritasuna, Istambuleko protokoloa, Amnistia Internazionalen salaketa eta Organización Mundial Contra la Torturaren aitortza.

4.- Extradizio kasuari dagokionez orain bere abokatuek hilabete izango dute helegitea aurkezteko eta berriro bigarren erabakiaren zain geldituko da Nekane, berriro erabaki hori noiz iritsiko den jakin gabe eta kartzelako egoera gogorra jasaten. Asilo Politikoaren erantzuna falta da oraindik, baina abokatuen ustetan ildo beretik etor daiteke erabakia epe motzean. Uste dugu abokatuek posible den guztia egin dutela Nekaneren torturak frogatzeko eta lehen aipatu bezala aurkeztutako probak eta dokumentuak ezin argigarriagoak dira, proba hauek ez badute balio nola frogatu daiteke tortura kasu bat??? Ematen duenez bai Espainian eta bai Suitzan Poliziaren hitzak bakarrik balio du. Injustiziak alde guztietan.

5.- Nekaneren gaur egungo egoerak gatazka politikoaren konponbideari beste eraso zuzen bat egiten dio. Espainiako Gobernuak beste behin oso argi utzi du zein den bere alternatiba bakarra herri honentzako; askatasuna eta demokrazia oinarri dituen egitasmoa gelditu nahi ditu eta horretarako, espetxea eta errepresioa da bere alternatiba.

6.- Datorren apirilaren 6an urtebete beteko da Nekane Suitzan atxilotu zutela eta Suitzar gobernuak hartutako erabakia eta Nekane beraren egoera salatzeko bai Euskal Herrian, Suitzan eta Alemanian hainbat mobilizazio antolatu dira, beraietan parte hartzera gonbidatzen zaituztegu.

Euskal Herrian:

Bilbon: 12:00etan Suitzako Kontsulatu aurrean konzentrazioa

Asteasun: 19:00etan ez-ohiko batzarra udaletxean, Txapartegiri babesa emateko mozioa jorratzeko. Ondoren, 19.30ean Nekane Libre Plataformak deituta manifestazioa egingo da.

Suitzan:

Zürich: Free Nekane Demo, 19:00etan, Piazza Cella (Facebook) (Flyer)

Luzern: Free Nekane Kundgebung: 18:00etan, Jesuitenplatz (Facebook)

Bern: Free Nekane Demo: 19:00etan, Bahnhofplatz (Facebook)

Basel: Free Nekane Demo: 19:00etan, Claraplatz (Facebook)

Genf: Manif Free Nekane: 18:00etan, Place Neuve (Facebook)

Alemanian:

Berlinen.


Hegoaldeko ekonomiak hazkunde erritmoari eutsiko dio 2016. urtean

Datorren urtean %2,8 haziko da Arabako, Bizkaiko eta Gipuzkoako BPGa, eta hamarren bat gehiago Nafarroakoa.Hazkundeari esker, langabezia tasa beste pare bat puntu jaistekoa da 2016an

Ekonomiaren susperraldiak eutsi egingo dion arren, etorkizuneko ikuspegiak oraindik ere zalantzak pizten ditu. Azterketa hori egin zuen atzo Joseba Madariaga ikerketa zuzendariak, Laboral Kutxak 2016ko ekonomiaren aurreikuspenen inguruan landu duen txostenaren aurkezpenean. Datuen arabera, Hego Euskal Herriko ekonomia %2,8 haziko da urte honetan, eta datu ia berberak izango ditu datorren urtean: Araban, Bizkaian eta Gipuzkoan %2,8 haztea espero du, eta hamarren bat gehiago Nafarroan (%2,9).

Kreditu kooperatibak egindako aurreikuspenak betez gero, albiste ona izango da langabezia datuentzat. Izan ere, EAEn %15,1etik %13,8ra jaitsiko da langabezia tasa 2016an. Nafarroan, langabezia tasaren langa are eta beherago kokatuko da, %13,8tik %11,6ra jaistea espero baita.

2015. urtea inflazio negatiboarekin bukatu dute bai EAEk (-%0,3), bai Nafarroak (-%0,7). Halere, datorren urterako datuek inflazio txikia iragartzen dute. EAEn puntu batekoa izango da, eta Nafarroan, %1,2koa.

«Lan merkatuko adierazleek hobera egin dute. Bizitzen ari garen susperraldi zikliko honetan lagungarria izan da lehengaien prezioen portaera egokia. Baita gure diruak dolarrarekin konparatuta izan duen galera ere. Epe laburrera, gainera, ez da espero testuingurua aldatuko denik», azaldu zuen Xabier Egibar Laboral Kutxako Negozio Garapenerako zuzendariak.

Egungo ikuspegia baikorra izan arren, Madariagak gogoratu zuen Araban, Bizkaian eta Gipuzkoan BPGa bere kopuru historiko handienetik hiru puntu azpitik dela; krisi ekonomikoaren aurretik, 2008ko hirugarren hiruhilekoan, jo zuen goia eta orain haren %97,1 da. Nafarroak, berriz, aspaldi gainditu zuen 2008ko marka, eta ordukoaren %101,8 da. «Ezin gara buruatsegintzen ibili». Gainera, nazioarteko egoerak duda-mudak sor ditzakeela aitortu du. Txinaren ekonomia moteltze prozesuan dago, garapen bideko herrialdeek ere zailtasunak dituzte aurrera egiteko, petrolioaren prezioa erori egin da, eta 2017an hauteskundeak izango dira Frantzian eta Alemanian. «Krisiaren eraginez, Europako proiektu komunaren aurka dauden alderdiak sortu dira, terrorismo islamikoa presente dago, eta Europak ez du erantzunik eman iheslarien krisiaren aurrean», gehitu zuen.

Industria, indartuz doa

Zerbitzuen sektorearen bultzadari esker ari da hazten ekonomia, baina Madariagak espero du industriak ere ekarpen bat egitea, «2014ko amaieran eta 2015eko hasieran zalantzaz beterik egon ostean». Hego Euskal Herriko enpresen konfiantza indizea balio erreferentziaren gainetik dagoela argitu zuen. Hau da, hedapen fase batean daude. «Beraz, euskal industriak baikor hasiko du 2016ko aurreneko hiruhilekoa». Hala ere, aurreko hiruhilabeteko datuekin konparatuz gero, konfiantza «apur bat» jaitsi da, 56,4 puntutik 55,4ra.

Lantaldeei dagokionez, enpresen konfiantza 53,2 puntukoa da. Horrek esan nahi du Laboral Kutxaren galderei erantzun dieten bi enpresetatik batek baino gehiagok agertu dutela behargin gehiago kontratatzeko asmoa. Halere, Madariagak zehaztu zuenez, «gerta daiteke enpresek oraindik epe luzera horren argi ez ikustea». Haren esanetan, inbertsioa hasiz doa, «baina uste dugu oraindik ez dela nahikoa. Inbertsio produktiboa elementu adierazgarria dela uste dugu, enpleguaren motorra delako».

Araba, Bizkai eta Gipuzkoako kontsumitzaileen konfiantzak hobera egin badu ere, Laboral Kutxak osatutako txostenaren arabera kontsumitzaileak ezkorrak dira. 2014ko martxoan indizea zero azpitik hogeita hirukoa zen, eta azken neurketen arabera, zero azpitik laukoa da.

Aurrezteko ahalmena da portaerarik txarrena erakusten duen osagaia. Langabeziari buruz zituzten kezkak, aldiz, hogeita sei puntu hobetu dira, eta balio positiboetan bukatu dute (+6).


Zapatero: «Beldurra legedia betetzen ez duenak izan behar du»

Ibarretxeren herri galdeketari ezezkoa emango diola iragarri du Espainiako gobernuburuak Kongresuan


'Nik Hondartzak' aplikazioarekin edozein unetan kontsultatu ahal izango da hondartzen okupazio maila

Gipuzkoako Foru Aldundiko Ingurumeneko Departamentuak 285.000 euroko aurrekontu gehigarria jarri du denboraldi honetan, COVID-19a dela eta, Gipuzkoako hondartzetan prebentzio eta sentsibilizazio neurriak indartzeko.

Jose Ignacio Asensio Gipuzkoako Foru Aldundiko Ingurumen diputatuak Nik Hondartzak aplikazioa aurkeztu zuen atzo goizean AZTIko Balore zuzendari eta ozeanografo Adolfo Uriarterekin batera. Aplikazioari esker, denbora errealean kontsultatu ahal izango da hondartzen okupazio maila. Datorren astetik aurrera erabilgarri egongo da aplikazioa. Aldundiak eta AZTIk elkarrekin garatutako tresna honi esker, erabiltzaile guztiek Gipuzkoako hondartzen okupazio-maila ezagutu ahal izango dute uneoro.

Semaforoaren sistematikaren bidez, hondartzetako okupazio-mailaren berri emango du App-ak. Aplikazioa 15 minuturo eguneratuko da, hondartza bakoitzaren okupazioari buruzko informazioa denbora errealean emanez eta kasu bakoitzean ezartzen diren dentsitate-atalaseen arabera egoeraren berri emanez. Edukiera zehazteko, gomendatutako distantzia soziala eta hondartza bakoitzaren azalera hartu dira kontuan, eta erabiltzaile guztiek doan kontsultatu ahal izango dute eremuen okupazio-maila hondartza horietara joan aurretik.

Aplikazioak erakusten dituen okupazio eta edukiera mailak gutxi gorabeherakoak dira, eta udal agintari eskudunek, gomendioak eman ahal izango dituzte irizpide horietan eta egoki iritzitako beste batzuetan oinarrituta, hondartzetarako sarbidea ireki edo itxi edo kasu bakoitzean egokiak diren beste neurri batzuez. Lan hori errazteko, Nik Hondartzak tresnak alerta sistema bat du udal arduradunentzat, eta aurrez jakinaraziko dizkie ur-emaria, marea-igoera eta erabilera-baldintzen aldaketa.

Jose Ignacio Asensio foru-diputatuak "konpromisoa" agertu zuen atzoko agerraldian “hondartzak arduraz erabiltzeko eta gozamena eta osasunaren babesa bateragarri egiteko baliabide guztiak herritarren eta udalen eskura jartzeko”.

Bideratutako dirua

Edukiera kontrolatzeko aipatutako aplikazioaz gain (98.872,70 euroko kostua izan du), Gipuzkoako Foru Aldundiak 47.489,30 euro inbertitu ditu udal bakoitzaren eskura jarri den laguntza teknikoan, hondartzak COVID-19ak eskatzen dituen baldintza berrietara egokitzeari buruzko txosten pertsonalizatuak egiteko.

Halaber, sentsibilizazio eta informazio kanpaina bateratua diseinatu da ekainean eta uztailean, hainbat gomendio indartzeko: egonaldi mugatuak, urruntze soziala eta higienea.108.822,45 euro bideratu dira horretara.

Aurrekontuaren gainerakoa (30.000 € inguru) hareatzak garbitzeko zerbitzua indartzeko, paperontziak, sarbideak eta barandak desinfektatzeko eta garbitzeko, pedal bidez eragiteko sistema bat jartzeko eta indarrean dauden sarbide guztietan informazio-kartelak jartzeko erabili da.

KOSTASYSTEM bideometria-sarean oinarrituta

Teknikoki, aplikazioa KOSTASYSTEM bideometria-sarean oinarritzen dela jakinarazi zuten. Aldundiko Ingurumen eta Obra Hidraulikoetako Departamentuak 2017an Gipuzkoako kostaldean martxan jartzea erabaki zuen. Foru bideometriaren sarea jarri zen, batetik, kostako hareatzak monitorizatu behar direlako, itsasertzak klima aldaketarekiko duen kalteberatasunagatik (Gipuzkoa Klima 2050 Estrategia), eta, bestetik, hondartzen kudeaketa hobetzeko. Tresna horri esker, batetik, itsasertzaren babesa hobetu daiteke, eta, bestetik, klima aldaketak gure kostaldean duen eragina prebenitzeko neurriak hartu; eta, gainera, hondartzak erabiltzen dituzten pertsonen segurtasuna eta ongizatea hobetu daitezke.

COVID-19 pandemiak gaur egun sortzen duen egoera ikusita, eta Espainiako Gobernuak Eusko Jaurlaritzarekin batera dekretatu zuen birusa kutsatzea eta hedatzea saihesteko nahitaez bete beharreko prebentzio-neurriak kontuan hartuta, Gipuzkoako Foru Aldundiak 285.000 euroko aurrekontu gehigarria jarri du Gipuzkoako hondartzetan prebentzio- eta sentsibilizazio-neurriak indartzeko. Neurri horiek udalek eta Gipuzkoako Foru Aldundiak adostuta hartu dira, Hondartzen Lurralde Mahaiak hainbat bilera egin ondoren.


Kontseilua: "Hizkuntza politika errotik aldatu behar du gobernu berriak"

Bilbao prest da zubi lana egiteko administrazioaren eta euskalgintzaren artean. Hamahiru puntuko agiri bat eskaini du erakundeak tresna gisa.


Euroligan Lauko Finala eskura izan du Tauk, baina ihes egin dio

5 puntuko aldea izan zuen 40 segundo falta zirela, baina ez zuen asmatu. Moskun galduta, Lauko Finalean sartzeko aukerarik gabe geratu da Tau.


Aisialdia eta Gastronomia Gida argitaratu du aurten ere Ttipi-Ttapak

Turistak ibiltzen diren tokietan 8.000 ale banatuko dira

Baztan, Bidasoa, Mendialdea eta Xaretako Aisialdia eta Gastronomia Gida argitara eman berri du TTIPI-TTAPAk. Bertan, eskualdeko ehun jatetxe, ostatu, komertzio eta aisialdirako enpresa baino gehiagoren eskaintzaren berri ematen da 88 orrialdetan, bakoitzak eskaintzen dituen berezitasunak eta zerbitzuak azalduz hiru hizkuntzatan, euskaraz, gaztelaniaz eta frantsesez. Baztan-Bidasoa-Xareta-Mendialdealdeko mapa bat ere badu.

8.000 ale argitaratu dira, turistak ibiltzen diren tokietan banatuko direnak, jendeak har dezan eta bazkaltzeko edo afaltzeko plana egiten lagungarri izateko. Era berean, iragarkia jarri duen jatetxe-ostatu bakoitzean ere utzi dira ale batzuk bezeroen artean banatzeko.


Arratsalde.on 2013-09-26

Joxi Oiarbidek, IRRIA aldizkariko azken alea izan du mintzagai. Aner Ansorenak sarean topatu dituen zenbait bitxikeria ekarri dizkigu. Maren Aranburu sukaldaria izan da gure hurrengo solas- laguna.


20 hildako NBEk Bagdaden duen egoitzaren kontrako atentatuan

Okupazio indarrek Irakeko egoera ez dutela kontrolpean agerian utzi zuen atzo Bagdaden izaniko atentatuak. Nazio Batuen egoitzaren aurkako ekintza suizida batean, Vieira de Mello NBEko ordezkari berezia eta beste 19 bat pertsona hil ziren. NBEk eutsi egingo dio Irakeko misioari.


Ampo Ordizia bigarrengoz txapeldun

Ampo Ordiziak bigarren urtez jarraian irabazi du Espainiako Kopa, VRAC Quesos Entrepinares taldeari 17-27 irabazita. Atsedenaldira 17-14 aurretik joan dira Valladolidekoak, baina bigarrenean jaun eta jabe izan da Axio Arañak zuzendutako taldea, eta horren erakusgarri da VRAC-ek ez duela punturik lortu bigarren zati osoan.

Bigarren zatia primeran hasi da Ordiziarentzat Kroll-en jokaldi bikain bati esker, Huxford-ek entsegua lortu baitu (17-19). 71. minutuan, Huxford izan da berriz ere aurkarien entsegu marra gainditu duena (17-24), eta 77.ean erabakita utzi du finala Kroll-ek, hagetara asmatuta (17-27).

Aipatzekoa dira Ordiziako zaleen babesa eta animo oihuak. Bukaeran, zaleek ez ezik, jokalariek ere gogo handiz ospatu dute garaipena. Joanes Aierbe kapitainak jaso du ordiziarrek bigarrengoz irabazi duten kopa.

Santanderretik bueltan, iluntze partean harrera egingo diete Ampo Ordiziako jokalariei, Ordiziako udaletxean.


EBko itun fiskalak aurrera, Erresuma Batua eta Txekia kanpoan utzita

Bruselan egin duten goi-bileran erreskaterako fondo berria ere adostu dute. Itun fiskala sinatzen duten herrialdeetarako bakarrik izango da erreskate fondo hori.

Diziplina fiskala indartzeko ituna adostu du astelehen honetan Europar Batasuneko buruzagien goi-bilerak, Bruselan. Erresuma Batua eta Txekia itun horretatik kanpo geratu dira, Herman Van Rompuy Europako Kontseiluko presidenteak iragarri duenez.

Guztira 25 herrialdek sinatuko dute ituna, eta, horren arabera, bere konstituzio eta legedietan ''urrezko arau bat'' jaso beharko dute: urteko defizit estrukturala BPGren % 0,5ean mantentzea.

Gehienezko gastu hori beren araudietan behar bezala jasotzen ez duten Estatu kideak EBko Justizia Auzitegian salatu ahal izango dituzte. Beste kideetako batek zuzenean jarri ahal izango du salaketa, eta zigorra ere eskatu ahal izango du. Zigor hori, gehienez, BPGren % 0,1eako izango ahal izango da.

Astelehen honetan lortutako akordio hau martxoaren 1ean eta 2an sinatu beharko dute 25 herrialdeek.

Erreskaterako fondo berriari, babesa

Era berean, EBko kideek uztailaren 1etik aurrera indarrean jarriko den erreskaterako fondo berria ere adostu dute. Itun fiskala sinatu duten herrialdeentzat bakarrik egongo da indarrean.


Patxi Monteroren eskutik euskal dantza tradizionalak Angiozarreko jaietan

Angiozarren San Migel jaiak ospatzen ari dira asteburu honetan. Atzo, 'Herrixa Dantzan' dantzaldia egin zuten Patxi Monteroren gidaritzapean, eta haur eta gurasoek euren trebeziak findu zituzten. Gaur, 18:00etan, Oihulari Klown taldeak 'Trostan' emanaldia eskainiko du haurren eta nagusien gozamenerako.

Asteburu osoan zehar jai giroan murgilduta aritu da Bergarako Angiozar auzoa. Egubakoitzean eman zieten jaiei hasiera San Migelen jaitsierarekin, eta ondoren ikurrin dantza eta patata tortillen lehiaketa egin zituzten. Gauean pilota partiduarekin eta zuzeneko musikarekin gozatzeko aukera izan zuten Angiozarrera bertaratutakoek.

Atzo Herrixa Dantzan dantzaldia

Atzo, aldiz, patxo Monteroren gidaritzapean Herri Dantzan dantzaldia egin zuten haur eta nagusiek. Monterok jarritako pausuak dantzatu zituzten eta euskal dantzetarako trebeziak findu zituzten.

Gaur, Trostan ikuskizuna

Gaur, 18:00etan Oihulari Klown taldeak Trostan ikuskizuna eskainiko du. Haurrei eta familiei zuzendutako ikuskizun honen zuzendaria Victoria Imaz da, eta Karmelo Muñozek eta Toni Iglesiasek egiten dituzte aktore lanak.


'Tik Tak - Monotonia'

Bernardo Atxagaren asteroko hausnarketa '

Denboratik abiatuta, Bernardo Atxagak utzi digu aste honeta bere gogoeta 'Faktoria'n.


Gernika Rugby Taldeak Cristian Cabanes entrenatzailea ordezkatzea erabaki du

Gernika Rugby Taldeak Christian Cabanes entrenatzailea ordezkatzea erabaki duela jakitera eman du. Gaurtik aurrera Eduardo Maidagan eta Kemen Goitiandia izango dira Ohorezko B Mailan lehiatzen ari den taldearen arduradunak.

Iaz Mauleko lehen taldea entrenatu zuen Cabanesek, eta mailaz igotzea lortu zuen. Euskal Herriko nesken eta 18 urtez azpiko jokalarien taldeetako entrenatzaile izandakoa ere bada iparraldeko entrenatzailea. Irailaren 13an denboraldiaren aurkezpen ekitaldian “gogotsu” zegoela adierazi zuen, “indarrez beteta”, eta ligako lehen jardunaldietan sei patidutik lau irabaztea lortu du.

Aurrera egin beharra. Basurdeek ligako zazpigarren jardunaldiko hitzordua daukate zapatuan [azaroak 2], Urbietan. 16:00etan, Pasek Belenos RC taldea izango du aurrez aurre, eta entrenatzaile berrien lehen partidua izango da. Talde asturiarrak sei jardunalditan hiru garaipen eskuratu ditu, hala, neurketa gogorra izango dela espero dute taldeko arduradunek.

Laugarren postuan dago sailkapen Gernika Rugby Taldea orokorrean (21 puntu). Aurretik dituen bi taldeen emaitzen zain egon beharko badira ere, horiek aurreratzeko aukera izango du bihar neurketa irabaziz gero. Bigarren postuan Babyauto Zarautz RT dago (23 puntu), eta hirugarren AVK Bera Bera RT (22 puntu). Ligako liderra, Getxo RT da, eta sendo dago, 29 punturekin.

Denboraldi hasieran ezarritako helburua betetzea beste ametsik ez dute taldeko jokalariek eta arduradunek, hau da, berriz ere gorengo mailara itzultzea. Horregatik, dagoeneko bi partidu galdu badituzte ere, ezin dute aurrerantzean hutsik egin.


Arrain txiki

Tamaina txikiko arraina

arrain txiki. iz. Tamaina txikiko arraina, harraldean edo txalupa motordun eta kidekoekin egiten den arrantzan harrapatzen dena, hala nola jateko onak diren karraspio, durdo, dontzeila, txistu, musto-legatz etab.

Norbait adin txikiagoko pertsonak limurtu nahian badabil, arrain txikitara arrantzan ibili dabilela esaten da.


Ziortza-Bolibarko San Joan jaiei ongietorria eman die Marik eta Majuk

Sorginen eta pertsonaia mitologikoen batzarleku bihurtu zen beste behin ere Ziortza-Bolibar, zapatuan [ekainak 23]. Eta ohitura bihurtu den modura, Sorgin Gaba ospatu zuten San Joan bezpera magiaz beteaz. Anbotoko Mari, Maju, Ttartalo, Akerbeltz, lamiak, galtzagorriak, nikolasak, ipotxak, inkisidorea, begina, Basajaun, Basandere eta euren semea… protagonista horiekin eta gehiagorekin, hasi zituzten herriko jaiak bolibartarrek.

Irrintzi eta txalaparta doinuekin batera agertu ziren Oiz mendiaren magaletik Mari eta Maju Ziortza-Bolibarko plazara. Mari zaldi gainean etorri zen, eta berari laguntzen etorri zen Maju. Atzetik, galtzagorriak aringa-aringa etorri ziren Zubikotik, lamiak euren ileak orrazten eta jentilak Urazanditik agertu ziren, sorginak Akerbeltzekin dantzan agertu ziren elizpetik, Basajaun eta Basandere euren umeagaz agertu ziren Jauregibezitik, eta, azkenik, inkisidorea ailegatu zen plazara.

Sorgin Gabean partu hartu zutenak

Plaza eta inguruetan batutakoen gozamenerako, dozenaka herritar batu ziren mozorrotuta San Joan bezperako antzezpenean. Antzerkia bukatu ostean, jan edanean batu ziren herritarrak plazan. Urdaia, txistorra, gazta eta irasagarra dastatzeko aukera izan zuten.

[zuzenean ARGAZKI GALERIA ikusi]

Hemezortzi bikote. Jaiei hasiera ofiziala, berriz, Altzibar aldetik botatako txupinagaz hasi zuten Ziortza-Bolibarren. Eta ostean, Hirunakako Briska Txapelketa jokatzeko aukera egon zen pilotalekuan. Aurten, hemezortzi bikotek parte hartu zuten karta jokoan. Asko herritarrak baziren ere, inguruko herrietatik eta urrutiagotik etorritakoak batu ziren txapelketan.

Briska txapelketa jokatzen lehenak lau hirukote izan ziren. “Hemezortzi hirukote direnez, bi kanpoan utzi behako ditugu, txapelketa hamasei hirukoterekin hasteko. Modu horretara, kanporaketak, final zortzirenak, final laurdenak, finalerdia eta finala antolatu ahal izango ditugu”, azaldu zuten Kanpape jubilatu elkarteko kideek.

Briska txapelketako irabazleak. Argazkia: Hitza

Zozketa bidez aukeratu ziren lehen lau hirukoteak, eta horiek lehen buelta amaitzean, hasi zen txapelketa. Aurkariak zotz eginez osatu zituzten antolatzaileek. Aurkariak osatuta, bost partida irabazten lehenak pasatzen ziren hurrengo fasera. Briskan egin ahala, txapelketako faseak aurrera egin zuten. Azkenik, Feli Apoitak, Mari Carmen Arratek eta Mari Tere Aulestiartek irabazi zuten txapela. 5-3 irabazi zuten ahizpa mutrikuarren aurka.

Aurtengo eta iazko txapeldunek nabarmendu zutenez, final oso estua izan zen. “0-3 galtzen hasi ginen, baina ostean, zortea gure alde eduki, eta txapelketa irabaztea lortu genuen”.


'Manifestu bat' antzezlana eskainiko dute Leitzan otsailaren 16an

Manifestu bat antzezlana eskainiko dute otsailaren 16an, igandean, Leitzako Torrea tabernan. 18:00etan dute hitzordua eta sarrera 8 euro ordaindu beharko da. Eserlekuak betetakoan, borondatearen truke, antzezlana zutik ikusteko aukera ere eskainiko dute.

Miren Tirapu Goikoetxearen zuzendaritzapean sortutako lan honek pertsonaia bat, istorio bat eta hiru ahots biltzen ditu. Hitza eta ekintza batera sortuz, umorea eta kritika lotuko ditu antzerkiaren bidez.


Estali ezin dena tentuz azalduz

'Lasa eta Zabala' pelikula filmatzen hasi dira, eta GALek hildako bi ETAko kideen hezurrak hilerrira ekarri zituzteneko uneak birsortu dituzte. Pablo Malo zuzendariak adierazi du istorio intimo bat kontatu behar duela.

ETAren kontrako gerra zikinean, Joxean Lasa eta Joxi Zabalaren aurkakoa izan zen GALek gauzaturiko lehendabiziko ekintza. Felipe Bayo eta Enrique Dorado guardia zibilek bahitu eta hil zituzten bi gazte tolosarrak 1983an, eta Bussoten (Alacant, Herrialde Katalanak) lurperatu. Hobiak karea biziz tapatzeaz ere arduratu ziren bi guardia zibilak. Baina Pablo Malo (Donostia, 1965) zinemagileak zerbait «lehorragoa» kontatu nahi du Lasa eta Zabala pelikulan. «Ez da nire asmoa biolentziaren pornografia egitea». Narrazio intimo bat osatu beharra daukala irizten dio. Ikuspegi politikoari alderdi humanoak gaina hartuko dion kontaketa ontzen ahaleginduko da, horregatik. Arduraz jokatuta. «Ez dut ez alde batera ez bestera jo nahi, eta ez da nire nahia historiari buruzko panfleto bat sortzea». Bi gazte haien bizitza erakutsi asmo du gertatu zenari helduz, baina haien familiaz eta semeak «hain modu lazgarrian» galdu izanak sorrarazten duenaz hitz eginez. Minaz. Kareak ere estali ezin duena tentuz azaltzea da zinemagilearen helburua.

Baionan hasi ziren filmatzen igaro den astean, eta 1995eko ekainaren 21ean bi ekintzaileen hezurrak haien jaioterriko, Tolosako, hilerrira ekarri zituzteneko momentuak birsortu dituzte azkeneko bi egunetan. Hilkutxak hilerrira heldu zireneko eta Ertzaintzako kideak bildutakoei bortizki oldartu zitzaizkieneko uneak filmatu zituzten herenegun, eta atzo, berriz, lurzoruan zulatutako hobi komunetan zerraldoak hilobiratu zituztenekoa.

Errealitatean minutu batzuetan egiten denak orduak behar ditu film bateko fotogrametara behar bezala eramateko. Hilerriko sekuentzian, Lasa eta Zabalaren familiako kideen rolak jokatuko dituzten figuranteak azalduko dira batez ere. Filmatzen hasi aurretik, kaperaren kanpoaldean zeuden atzo 50 bat estra hamaiketakoa egiten —bezperan 140 inguru izan ziren—, pelikularen talde teknikoko kideen aginduen zain.

Astebete baino ez da igaro planoak biltzen hasi zirenetik, baina bi errefuxiatuek Baionan zuten bizitza birsortzen egin beharreko lana oso nekagarria izan zela adierazi du Malok. «Hotzez ibili ginen, eta euria kameran ondo geratzen den arren, asko zailtzen du lana, eta estresa eragiten du». Emaitzarekin pozik dago, halere. Hura ere hoztu zen, eta fular eta bufanda lodi bana daramatza jantzita.

Zirudien baino askoz ere korapilatsuagoa izaten ari da filmaketa, haren hitzetan. Lokalizazio eta aktore asko —50etik gora—, euskaraz eta gazteleraz filmatu beharra... Gainera, benetako gertaeretan oinarritutako gidoi batekin ari da estreinakoz lanean. «Arduraz jokatu beharra daukazu historiatik ez aldentzeko». Maloren hirugarren film luzea izango da, Frio sol de invierno (2004) eta La sombra de nadie-ren (2006) ondoren. Lehendabizikoagatik, zuzendari onenaren Goya saria eman zioten.

«Izugarrikeria bat izan zen»

Badaki historia «enblematiko bat» daukala esku artean. «Kontatzen dena delikatua da, eta batzuek esango digute ea zergatik ez dugun sartu hau edo bestea... Hau da gure herrialdean urte askoan gertatu den guztiaren kapitulu bat, eta kontu jakin horren berri emango dugu». Ekilibristarena egin beharko duela badaki Malok, baina oraingoan argi du zein aldetan dagoen, non kokatzen den. «Izugarrikeria bat izan zen». Kasuaren sumarioari heldu dio kontaketa egiteko, baina historiaren zati bat fikzionatu dute, «zinematografikoa izan dadin, hain zuzen».

Eta nahiz eta zinemak azalpenak ere behar dituen, batez ere irudien beharrean dago. Unax Ugalde aktorearekin —Iñigo abokatuarena egingo du— plano batzuk egin zituzten atzo, baina hilkutxek familiako kideen sorbaldetan hobira arte panteoien artean egin beharreko 100 metro pasatxoko bideak zentratu zuen eguna. 15-20 segundoko hartualdi bat filmatzeko ere, prestakuntza lana harrigarria da. «Isildu, mesedez!», Aitor Vitoria Maloren ohiko zuzendaritza laguntzailearen agindua. Entsegu bat. Beste bat. Zuzendariari iruditzen zaio hilkutxek pega-pega eginda joan beharra daukatela. «Ados». Orain bai, orain filmatzen, bigarren saialdia. «Argazkirik ez egin, eta sakelakoak itzali!», Vitoriaren iradokizuna. Klaketa soinua. «Accion!». Isiltasuna. Hilkutxak gorantz, eta estrak, familiako kideena egiten, atzetik. «Moztu!», aditu da zuzendariaren behin-behineko etxola mugikorretik. «Oso ondo. Honek balio du», esan du, gogobeteta.

Thriller politikoa izango da, haren esanetan. Oso zinematografikoa. «Gure historiaren zati bat kontatzen dugu, eta hala jarraituko dugu, irlandarrek eta ingelesek egin duten moduan. «Terrorismoaren amaieraren ondoren», pentsatzen du sanoa dela beste ikuspuntu batetik hitz egiten hastea. «Leihoak ireki eta horietatik airea sartzen uzteko garaia da».

Hain zuzen, gatazkari buruz Irlandan eta Ingalaterran egin diren filmei erreparatu die berea osatzeko ahaleginean. Ken Loachenak, Jim Sheridanenak, Bloody Sunday (2002, Paul Greengrass)... «Bisualki zerbait indartsua egin nahi dugu». Izan ere, dokumental bat izan beharrean, zinema egitea da haren asmoa. «Familiako kideei ohartarazi nien ez zituztela haien semeak ezagutuko ez keinuetan, ez ibileran, ez hitz egiteko moduan. Dena fikzionatzen ari gara. Errealitatea erakusteko, hor daude dokumentalak. Denok dakigu zer gertatu zen».

Gertuko tratua izan du Malok Lasa eta Zabalaren familiekin. Maiz solastatu da haiekin. «Emozionalki inplikatzen hasten zara, eta horretatik alde egin nahi izan dut, argi nuelako zer eta nola kontatu». Familiako kideek atseginez hartu dute haien semeei buruzko pelikula bat egitea, Maloren arabera. «Haietako dezentek, aldiz, adierazi zidaten ez zutela pelikulaz ezer jakin nahi, tristea eta mingarria delako historia hori guztia berriro gogoratzea».

Filmak erakutsiko dituelako, besteak beste, jasan zituzten torturak; eta baita nola hil zituzten ere. «Bartzelona eta Madrildik etorritako aktoreek galdetzen zidaten ea jostarazi behar nintzen haiei eta beste hainbat torturaturi egin zizkieten izugarrikerietan. Horrekin zeuden arduratuta. Tonuari eutsiz eta familiarekiko errespetuz jokatu dut, baina ez dut torturaren anekdotan geratu nahi izan», aitortu du pelikularen zuzendariak, eta modu grafikoan osatu azalpena: «Ez da nire asmoa Donostiako Beldurrezko Asterako pelikula bat osatzea». Tiroketak ere, adibidez, «oso modu errealistan» erakutsiko ditu, eta ez dute ikusgarritasunik edukiko.

Xehetasunak mimo handiz zaintzen saiatu da. Paco Etxeberriarekin harremanetan jarri da, esaterako, erabiliko dituzten hezurrak benetakoen berdin-berdinak zirela ziurtatu nahi zuelako. Eta auzitegi medikuak baiezkoa eman dio. Ezezkoa esan diote, ordea, Donostiako La Cumbre jauregian eszena batzuk filmatzeko baimena eskatzean. Han torturatu zituzten Lasa eta Zabala. «Uler dezaket eta errespetatzen dut babesle batzuek gu lagundu nahiz ez izatea, ETAren mehatxuak jaso zituztelako. Baina La Cumbrekoa ez dut ulertzen. Ezustean harrapatzen nau. Demokrazia heldugabe bat da hau». Ez diete uzten ez lorategian ez eraikinaren kanpoan filmatzen, eta Maloren iritziz, ez du zentzurik. «Horrek adierazten du oraindik oso gertu sentitzen dugula gertatutako guztia».

Aldaketak gidoian

Publiko orokorrarentzako ezezagun samarrak diren aktoreak aukeratu ditu bi ETAko kideen rolak jokatzeko, eta esker ona adierazi die. «Baionako eszenak izan ezik, gainontzekoak oso desatseginak ziren haientzako. Zorte handia izan dut haiekin topo egitean». Eskatu dien bakarra izan da burua haien tokian izan dezatela, eta saiatu daitezela ulertzen zer ari diren antzezten.

Joanes Urkixok idatzitako gidoiaren gainean ari dira lanean, baina Malok ere eskua sartu du horretan: aldatu ditu elkarrizketak, egoerak, gehitu ditu gauzak... «Nirea egin beharra neukan... Hasieran arraroa egin zitzaidan, ez bainengoen beste baten gidoiarekin lan egitera ohituta. Lantzen ari naizen hau sinesteko, zenbait eremutan parte hartu beharra neukala erabaki genuen».

Filmaketan, talde teknikoan, 50 bat lagun dabiltza lanean. Heldu da hilkutxak hobietan sartzeko unea, eta lekualdatu dituzte traste guztiak, zuzendaritzaren etxola mugikorra barne. Vitoria hasi da aginduak ematen. «Accion!». Xabier Ortuzarrek egingo du Zabalaren anaiarena. «Filma garrantzitsua izan daiteke gazteentzat, zer gertatu zen jakin dezaten». Estali ezin dena azaltzen saiatuko da Malo. Baina tentuz.


Haurdunei zuzendutako yoga ikastaroa antolatu du Sopelako Udalak

Sopelako Udal Kultura Sailak emakume haurdunentzako yoga ikastaroa prestatu du, azarotik urtarrilera bitartean. Eskolak Kurtzio kultur etxean emango dituzte. Astero bi saio izango du, ordu eta erdikoa bakoitza. Datak eta ordutegia zehazteke daude oraindik. Ikastaroaren helburuak bizkarra, gerrialdea eta perineoa indartzea eta malgutzea; arnasketa teknikak ikastea; adimena zuzentzen eta kontzentratzen ikastea eta erlaxatzen eta masaje teknikak ikastea dira. Izena emateko epea azaroaren 5era arte luzatuko dute. Ikastaroaren prezioa 100 eurokoa izango da pertsona bakoitzeko. Argibide gehiagorako, kultura[abildua]sopelana.net helbide elektronikoa eta 944 065 505 telefono zenbakia jarri dituzte. Argazkian, emakume bat yoga praktikatzen / cc-by Egizu.


Seiasle taldeari omenaldia, piano jaialdian


Aritzeta Abesbatza: "Sabaldellgo Orfeoiak oso ondo tratatu gaitu bere herrialdera egindako bidaian"

Bergarako Aritzeta Abesbatza Bartzelonan izan da pasa berri den Aste Santuan eta, handik bueltan, pozik etorri dira bertako kideak. Turismoa egiteko aprobetxatu dituzte han igarotako egunak eta baita Sabadellgo Orfeoiarekin harremana estutzeko ere.

Eguen goizean abiatu ziren Bartzelonara eta egunean bertan ekin zioten bisitak egiteari: Sant Sadurní d'Anoian egin zuten lehen geldialdia, Freixenet bodega famatuak ezagutzeko: "Oso interesgarria izan zen: kaba nola egiten duten azaldu ziguten eta probatzeko aukera ere izan genuen". Eta bisita amaituta, Bartzelonara joan ziren, albergean ostatu hartzera. Afaldu ostean eta lotara joan aurretik, baina, entsegu bat egin zuten, hurrengo egunean denboraz justu ibiliko zirela-eta.

Kantuan, batean eta bestean

Goizean goiz irten ziren biharamunean eta Castellar del Valléserako bidea hartu, bertan dagoen mendi magal bateko El Puig de la Creu ermitan kontzertua emateko. Erromeria zegoen bertan eta, Bergarakoen atzetik, cant de la Passió pel cor de Cavallersen txanda izan zen; soilik erromeria horretarako biltzen den gizonezko talde bat da, ospakizun horretarako kantuak abesten dituena. Behin hango festa bukatuta, behera jaitsi ziren bazkaltzera: hango plater tipikoak jateko aprobetxatu zuten aukera eta, postrearekin batera, kanturik ez zen falta izan, noski. Arratsaldean irratien museo bat bisitatu –1920ko hamarkadatik 60. hamarkadara arteko 250 irrati baino gehiago daude–, Sabadell ezagutu eta bertako orfeoiaren lokalean afaldu zuten, kantu eta algarekin erretiratzeko ordua heldu bitartean.

Aritzeta Abesbatzakoak Bartzelonako irratien museoan.

Zapatuan, Bartzelonako auzo gotikoan izan ziren eta, han ere, lauzpabost geldialdi egin zituzten kantuan egiteko. Libre hartu zituzten ondorengo orduak, norberak gura zuena egiteko, eta domekan etxerako bidea hartu zuten.

Esperientzia "aberasgarria"

Pozik itzuli ziren abesbatzako kideak Bergarara, Sabadellgo Orfeoiak emandako tratua azpimarratuz: harrera ona egin zietela, oso ondo tratatu dituztela eta esperientzia aberasgarria izan dela nabarmendu dute.


25 urteko bidea, erakusketa batean

Maiatzean Arrasate Margo Taldeak 25. urteurrena ospatuko du, eta, horren harira, erakusketa bat eta bazkari bat antolatzeko asmoa dute. Data zehatzik finkatu ez duten arren, Kulturaten egingo dute erakusketa, eta bertan, taldeko kide diren eta izan diren guztien lanak bildu nahi dituzte. Horietako askoren kontakturik ez dutenez, publikoki egin nahi izan diete gonbidapena, eta eskatu diete erakusketan edo bazkarian parte hartu nahi dutenei arrasatemargotaldea@gmail.com helbidera idatz dezaten.

Orain artekoa biltzeko asmoa

Erakusketaz eta bazkariaz gain, ordea, urteurrena ospatzeko eta, era berean, taldearen historia biltzeko, liburuxka bat kaleratzeko asmoa dute Arrasate Margo Taldekoek, Udalaren laguntzarekin. Bertan, argazki eta testu bidez, orain arte egindakoa jaso nahi dute, batetik, oroigarri gisa gordetzeko, baina, bestetik, aurrerantzean taldeak egindako lanaren testigu izan dadin.


Sakana bideoklip platoa

Xaiko, Fran Idareta eta Los del Rayoren doinuei irudia jarri dizkie ibarrak.

Sakanako irudiak dituzten hiru bideoklipek beste horrenbeste musika proposamen zabaltzeko balio izan dute berriki. Besteak beste altsasuarrez eta ziordiarrez osatutako Xaiko talde berriak bere aurreneko diskoa martxoan karrikaratu zuen, Therapy. Apirilaren 14an argitaratu zuten Zure begiek kantuko bideokliperako irudiak, besteak beste, Ziordiko gazteluan hartu zituzten Xaikokoek.

Egun bat lehenago Fran Idareta Urdiaingo eta Altsasuko San Pedrozelain egon zen. Garagarrilaren 6an argitaratuko du Festival vasco 2.0. A Enrike Zelaia diskoa irurtzundarrak eta Burundako hariztian lanari buruzko argibideak ematen dituen bideoa grabatu zuen.

Haien doinuei irudia jartzen azkenak Los del Rayo izan dira. Noche de bares kanturako bideoklipa asteburuan grabatu du boskoteak. Larunbatean Tolosan hartu zituzten irudiak eta domekan San Pedrozelain eta Lurrazpi tabernan. Oier Albiztur zuzendari altsasuarraren esanetara aritu ziren musikariak eta bideoan aterako den jende guztia. Albiztur taldeari buruzko erreportajea ere egiten ari da.


EHNA gidaliburua

Bihar ostirala, iluntzeko 20:15etan, EHNA onartzen duten komertzioen gidaliburua aurkeztuko da Gurean antzokian. Aduna, Anoeta, Amasa-Villabona eta Zizurkilgo Udalek egin dute bat ekimenarekin.


Gentza Zabalari omenaldia

Iaz zendu zen Gentza Zabala gazte laudiarrari omenaldia egin zioten igandean San Martin zelaian


Irrintzi plaza 2018-01-23

Gaurko saioan Martxelo Diaz kazetariak eman digu egun honetako berri ona. Jarraian Mikel Nabarro kazetariak "Kirol txiki, esfortzu handi" tartean izotz hockey-ko kirolari bat aurkeztu digu: Uharte taldeko Anne Alvarez. Beste gazte bat, Aritz Azpilikueta historialaria gure plazara etorri da. Bera izan da Nabarralde Fundazioaren Lehen Gazte Sariaren irabazlea 1978ko sanferminei buruzko lan batekin. Mikel Ortigosarekin Cuzcoraino joan gara bidaiatzen. Irati Goikoetxeak bere irrintzia bota digu eta Irrintzi Sound System tartean Jese Leon musikariaren bisita izan dugu.


Leitzako Oialdeko Txokoko gazteek Senda Viva bisitatuz bukatu zuten denboraldia

Igandean 30 gaztetxo izan ziren Bardeetan

Leitzako Oialde Txoko elkarteko 30 gaztetxoek Senda Viva parke naturalean igaro zuten igandean eguna bi begirale lagun zituztela denboraldia agurtzeko. Goizean goiz autobusa hartu zuten Leitzatik eta Erriberarantz abiatu ziren egun zoragarri bat pasatzeko asmoz. Eguraldia gorabeheratsua izan zen arren, jolas parkean zeuden hainbat tresna eta denborapasetan ibili ziren, besteak beste Boshleigh mendi errusiarra edo "Caida libre"-a, non bertatik Bardeak ikusten ziren. Parkean jende gutxi zegoenez, behin baino gehiagotan errepikatzeko aukera izan zuten gaztetxoek. Bestalde, animali basatiak bertatik bertara ikusi ahal izan zituzten. Arratsaldean, parkeko sarreran opariren bat edo beste erosi ondoren, autobusera itzuli ziren Leitzako bidea hartuz. Gaztetxoek oso gustura igaro zuten eguna, berriro ere itzultzeko gogoak azpimarratuaz. Eta horrenbestez, bukatutzat eman zuten Leitzako gazte bilgunearen denboraldia.


Zarauzko dendetan maitasuna opari

MURKIL, Zarauzko Dendarien Elkarteak, kanpaina berri bat martxan ipini du San Balendin eguna ospatzeko "Zarauzko dendetan maitasuna opari".

Otsailaren 6tik 12ra Murkileko edozein dendatan erosketa bat egiten duten bezeroek boleto bat bete dezakete eta zozketa baten parte hartuko dute, berdin da txartelaz edo diruz ordaintzea.

Etxegana Hoteleko Suite logelan bi pertsonentzako asteburu bat irabazi dezakete: bi gau logel batean hidromasajeko bainuontziarekin, afari Bistro bat, spa-zirkuitu pribatu bat, gosari buffet-a...

Aukera ona egun berezia ospatzeko

Herrian erosten, herria bizi


Euskal aeronautika sektoreak Marteko misioetan parte har dezake

Espainiako Estatuak akordioa sinatu du NASArekin Martera egin behar dituen bi proiektutarako, eta Sener euskal enpresa izan daiteke parte har dezakeenetako bat.

Espainiako Estatuak akordioa sinatu du NASArekin Marteko misioetarako zuen ituna zabaltzeko; izan ere, agentzia estatubatuarrak InSight eta Mars misioak egingo ditu 2016an eta 2020ean, hurrenez hurren, eta elkarlana sustatuko dute.

Charles Bolden NASAren administratzaileak, Francisco Marin Industria Teknologiaren Garapenerako Zentroko zuzendariak, eta Ignacio Azqueta Teknika Aeroespazialeko Institutuko zuzendari nagusiak sinatu dute ituna Le Bourgeten, Parisen, egiten ari diren aeronautika azokan. Bertan parte hartzen ari dira euskal aeronautika sektoreko enpresak.

Duela 50 urtetik gora hasi zen Espainiako Estatuaren eta NASAren arteko elkarlana, eta jauzi kualitatiboa izan zen talde espainiarrek Curiosityn, duela hiru urtetik Marten dagoen aparailuan, parte hartu izana.


Partidu oso gogorrak eta parekatuak jokatu dituzte lehen jardunaldian

Atzo Olazar Pilota Txapelketako lehen jardunaldiko hiru partidu jokatu zituzten lau t'erdian. Hiruetan parekotasuna izan zen nagusi. Eskualdeko ordezkari Eneko Perosanzek tanto bakarraren aldeagatik galdu zuen.

Atzo Olazar Pilota Txapelketako lehen jardunaldiko hiru partidu jokatu zituzten lau t'erdian. Hiruetan parekotasuna izan zen nagusi. Eskualdeko ordezkari Eneko Perosanzek tanto bakarraren aldeagaitik galdu zuen.

Desgaste handiko lehia jokatu zuten berriztarrak eta Aurtenetxe lezamarrak. Ia partidu osoan Perosanz aurretik joan zen. 17-12 irabazten zihoala nekeak erasan zion eta Aurtenetxek zazpi tanto egin zituen segidan. Ondoren, hogeina eta hogeitabana berdindu zuten. Azkenean, Aurtenetxe garaile.

Bigarren partiduan Arrieta markinarra eta Atxotegi gipuzkoarra lehiatu ziren. Arrieta kolpez gehiago da eta berak markatu zuen partiduko erritmoa. Hala ere, Atxotegik defentsa lan harrigarria burutu zuen eta aukera zuen guztietan azti ibili zen errematean. Hamaseina berdinduta egon ziren. Gero, Atxotegi 19-20 aurreratu zen, baina hurrengo hiru tantoak Arrietak egin zituen. Azkenean, 22-20 markinarraren alde.

Hirugarren neurketan gizpukoar bi neurtu zuen: Quina eta Jauregi. Sakeak berebiziko garrantzia izan zuen partiduaren garapenean. Tanto ilarak lortu zituen sakearen jabe zenak. Hamaseina berdinduta egon ondoren, Quina 22ra arte zuzenean joan zen.

Urriaren 15ean, 21:30ean, final zortzirenetako partiduak jokatuko dituzte. Lau t'erdian Arrese igorreztarra eta Albizu gipuzkoarra lehiatuko dira. Binaka Andreuk eta Aldape mallabitarrak Renobales eta Gorrotxategiren kontra jokatuko dute.


Paula Casaresekin egon ginen atzo, gaur Beran eskeiniko duen hitzaldiari buruz

'No sabemos (bien) euskera, ¿Cómo les ayudaremos?' gurasoendako hitzaldia eskeiniko du gaur Paula Casaresek Beran.Paularekin egon ginen atzo


Gehiago iraun die erregaiak

6-14 atzetik joan arren, Berasaluze VIII.ak eta Zubietak ez dute etsi, eta Donostiako feriaren finalerako sailkatu dira

Iraupena. 101 minutu.

Pilotakadak. 606.

Sakez. Berasaluze VIII.ak bi, eta Bengoetxea VI.ak bat, eta falta bat.

Markagailua. 0-3, 1-3, 1-4, 2-4, 2-7, 5-7, 5-11, 6-11, 6-14, 13-14, 13-15, 17-15, 17-17 eta 22-17.

Bestelakoak. Jende dezente bildu zen Donostiako Atano III.a pilotalekuan: 600 ikusle inguru. Partida hasieran, dirua parean atera zen. Bero izugarria egin zuen kantxa barruan, eta pilotariek askotan hartu zuten aldageletarako bidea.

Bukatu da leitzarren bolada. Berdintzeko ia ezinezkoa den bolada. Enpresa ezberdinetako pilotariak izan arren, Bengoetxea VI.ak eta Barriolak askotan jokatu izan dute elkarrekin bikotea osatuz, eta sekula partidarik galdu gabeak ziren atzora arte. Atzo, baina, etsi beharrean gertatu ziren. Bederatzi garaipen bazituzten, baina hamargarrenik ez zuten lortu. Berasaluze VIII.ak eta Zubietak eragotzi zuten hori, Donostia Hiria torneoaren finalerdian. Partida gogorra eta estua jokatu zuten lau pilotariek, eta leitzarrek eskura eduki zuten garaipena. Ordea, gorriek ez zuten momentu bakar batean ere etsi, eta lehia gogortu zenean gehiago asmatu zuten. Hauspoak garrantzia izan zuen, eta gehiago iraun zien erregaiak Berasaluze VIII.ari eta Zubietari. Hala, torneoaren finala jokatuko dute Irujoren eta Albisuren aurka, datorren ostiralean.

Erritmo bizian ekin zion lehiari Bengoetxea VI.ak. Elektriko. Konturatze ordurako 1-4 jarri ziren aurretik leitzarrak. Barriolaren sendotasuna baliatuz, Asegarceko aurrelariak erremate politak eskaini zituen. Gorriak trakets hasi ziren. Oso trakets ere. Berasaluze VIII.ak laugarren neurketa zuen jarraian, eta igarri zitzaion. Motel aritu zen. Baita Zubieta ere. Aurkarien pilota astuna mugitu ezinik ibili zen une oro, eta Barriolari bizkarra ezin erakutsirik. Teorian, elkarrentzako eginiko bikotea behar luke izan Berasaluze VIII.ak eta Zubietak osaturikoak, baina partida hasieran bestelako itxura eman zuten.

Bengoetxea VI.ak eta Barriolak ez zuten errukirik izan arerioen pattalaldia ikusita, eta lan erdietara sei tanto aurretik iritsi ziren (5-11). Dena den, norgehiagokako alderik handiena 6-14koan eduki zuten. Zubietak pare bat bisita egin zituen aldageletara, eta Berasaluze VIII.ak ere bai bakarren bat. Ez ziren eroso ari. Bazirudien urdinek garaipen erraza lortuko zutela eta eutsiko ziotela bolada onari. Baina ez. Garaiz esnatu ziren gorriak. Partida gogortzea erabaki zuten eta tantorik ez oparitzea.

6-14kotik 13-14kora hurbildu ziren, batez ere, Zubietaren jokoari esker. Atzelariak agintzen duenean aurrelariak eroso jokatzen du, eta horixe bera egin zuten garaileek. Zubietak erabat erakutsi zion bizkarra Barriolari partidaren bigarren zatian, eta berriztarrak ez zituen aukerak alferrik galdu. Orduantxe hasi zen Asegarcekoaren erakustaldia. Modu guztietako tantoak egin zituen, baina ezker airez ederrenak. Barriolak behera egin zuen fisikoki, ezin izan zion pilotarik kendu Berasaluze VIII.ari, eta Bengoetxea VI.ak salduta jokatu zuen.

15nakoa izan zen partidako lehen berdinketa, baina parera iritsi bakarrik ez, hamabostetik azkar pasatu ere egin ziren Berasaluze VIII.a eta Zubieta. Leitzar aurrelaria saiatu zen handik eta hemendik tantoak egiten, baina alferrik. Gorriak askoz osoago heldu ziren azken txanpara, eta ia miraria behar izan zuten urdinek tanto bat egiteko. Merezitako garaipena lortu zuten Berrizkoak eta Etxarrikoak, eta bikote sendoa osatzen dutela erakutsi zuten. Irujo eta Albisuren aurka eskura izango dute titulua.


Final nagusiko bertsolarien jaialdia urriaren 24an Arrasaten

Udalbiltzako auzipetuei elkartasuna adierazteko bertso jaialdia egingo dute urriaren 24an (igandea) Arrasaten, Amaia antzokian, 18:00etatik aurrera. Euskal Herriko Txapelketa Nagusiko finalistek hartuko dute parte: Maialen Lujanbio, Amets Arzallus, Jon Maia, Andoni Egaña, Unai Iturriaga, Sustrai Colina, Aitor Mendiluze eta Aitor Sarriegik. Gai-jartzailea: Josu Goikoetxea.

Sarrerak hamar euro balio du. Saiotik aterako den dirua, auziak eragindako gastuei aurre egiteko erabiliko dute.

Bestetik, herrietako elkarretaratzeak hilaren 23an egingo dituzte, eguerdian.

Epaiketak urriaren 25, 26 eta 27an jarraituko du: froga dokumentalen, aldeen kalifikazioen eta ondorioen txanda izango da. Orduan amaituko da epaiketa. Sententzia ematea faltako da.


Europako Batasunean segitu edo ez erabakiko dute Erresuma Batuko herritarrek

David Cameron lehen ministroak konpromisoa hartu du 2015aren ostean erreferenduma antolatzeko.

David Cameron Erresuma Batuko lehen ministroak gaur iragarri du 2015aren ondoren erreferenduma antolatuko duela bere herrialdeak Europako Batasunean segitu edo ez erabakitzeko.

2015ean Erresuma Batuko hauteskundeak egingo dituzte, eta berriro lehen ministro balitz antolatuko luke Cameronek galdeketa, hark goizean esan duenez.

Herrialdea 1973an sartu zen Europako Komunitate Ekonomikoan, lehen ministro Edward Heath kontserbadorea zela. 1963an eta 1967an ere saiatu zen, baina Frantziak betoa ezarri zuen. 1975ean erreferenduma egin zuten Erresuma Batuan, eta parte hartzaileen %67k Europako Komunitate Ekonomikoan segitzeko hautua egin zuten. Margaret Thatcher lehen ministroaren garaian herrialdeak jarrera ezkorragoa hartu zuen. 1997an Tony Blair laborista heldu zenean kargura, jarrera irekiagoa izan zuten, baina euroan ez sartzea erabaki zuen gobernuak.

Europako Batasuna 27 herrialdek osatzen dute, eta Erresuma Batua da euroa ez duten hamar herrialdeetako bat.


«Israel barrutik suntsituko da, ultraortodoxoak barneratu ezean»

Gobernuan sartzeko helburua dute, baina bi baldintza argi dituzte: palestinarrekin negoziatzen hastea, eta ultraortodoxoek ere zerbitzu nazionala egin behar izatea.

Duela zortzi urte, Ameriketako Estatu Batuetatik Bet Shemesh udalerriko auzo ultraortodoxora iritsi ziren Dov Lipman (Maryland, 1971) eta bere familia. Autoen tailerrak, auzune bakartuak eta merkataritza gune handiak nagusi dira Jerusalemgo aldiri horretan. Politikarekin interesik ez zuen Ameriketan, eta horregatik, hezkuntzan aritu da orain arte errabino ultraortodoxoa. Alta, Yair Lapiden eskutik, Yesh Atib (Etorkizuna Badago) alderdira batu zen iaz, eta haren zerrendako errabino bakarra bilakatu da. Lapidek 19 eserleku lortu ditu Israelgo Legebiltzarrerako hauteskundeetan, eta Lipman, zerrendako hamazazpigarren hautagaia baitzen, legebiltzarkidea izango da datorren legealdian.

Eman nahi duen mezua argi dauka Lipmanek, eta horregatik, arras errepikatzen ditu bi ideia nagusi: ultraortodoxoek zerbitzu militarra egin behar dutela eta bi estatuen irtenbidea posible dela, alegia. Nahiz eta Israelen izaera judua itsuki defendatu, gizartea «barrutik erretzen» ari dela aitortu dio BERRIAri.

Nola aztertu behar dira Israelgo hauteskundeetako emaitzak?

Orain arte, eskuinaren eta ezkerraren arteko lehian oinarritu dira bozak; batez ere, Palestinako auziaren gaineko orbitan. Bitartean, Israelgo gizarteak bere bidea galdu du. Hauteskunde hauetan oso mezu garbia utzi dute israeldarrek: ez ahaztu kanpoko arazoak, baina eman garrantzia barne politikari. Bozen aurretik, Israelek har zezakeen kutsu eskuin erradikalaren inguruan hitz egin dute nazioarteko hedabide guztiek, eta azkenean ez da hala izan.

Beraz, porrot bat izan al da eskuin erlijiosoentzat?

Ez, porrot bat izan da hauteskunde hauek soilik palestinarren ikuspuntutik planteatu dituztenetzat. Guk ez diogu gatazkari bizkarra eman, baina israeldarren eguneroko arazoei erreparatu diegu.

Boto gehien jasotako alderdietan bigarrena izan zarete, bozetako ezusterik handiena. Gobernu berriaren giltza zuen esku dago. Nola daude koalizioa sortzeko elkarrizketak?

Gobernu indartsu bat sortu nahi dugu, baina baditugu bi baldintza ezinbesteko: palestinarrekin negoziazioak hastea, eta zerbitzu nazionala hiritar guztiek egitea. Orain, beste alderdiek erabaki beharko dute baldintza horien pean gurekin koalizioa sortu nahi duten.

Elkarrizketak bide onetik doaz, eta Netanyahuk zaila izango du gu gabe koalizio bat sortzea. Nolanahi ere, bi baldintza horiek onartzen ez badira, ez dugu inolako arazorik oposizioan izateko. Luzerako etorri gara, eta aldaketa sakonek denbora behar dute.

Judu ultraortodoxoek ere zerbitzu militarra egitea eskatu du zure alderdiak. Haredi joerako errabinoa zarela jakinda, zure mezua biziki da deigarria...

Hamarkada luzez, ezkerreko zein eskuineko alderdiek nahi zuten guztia eman diete ultraortodoxoei, boterean jarraitzeko. Horrek Israelgo gizartea banatu eta krisi ekonomikoa eragin du. Komunitate ultraortodoxoa hain azkar hazten bada, herrialdeari zerbitzurik eskaini gabe eta bakartuta, gizartean barneratu gabe, Israel barrutik suntsituko da.

Guk ez ditugu egun batetik bestera zerbitzu militarra egitera bidali nahi, bost urteko gutxikako plana da. Poliki-poliki, zerbitzu militarra edo nazionala egiteko bidea ireki nahi dugu. Denok zerbitzatu behar dugu Israel.

Hauteskunde kanpainan, Yair Lapid oso lausoa izan da Palestinako gatazkaren inguruan. Zein da zuen proposamena?

Bi estatuen irtenbidea defendatzen dugu, eta ziur gaude negoziazioak hasteko presioa egin dezakegula. Jerusalemen eta kolonien inguruko auzia negoziazioen bidez eztabaidatu beharko da palestinarrekin.

Amerikarra naizen heinean, oso arduratuta nago ikusita Israelen irudia nola kaltetu den nazioartean. Nazioarteko komunitateak gatazka honetan duen rola onartzen dugu. Israel ezin da nazioartetik gehiago bakartu. Oso pragmatikoak izango gara.

Hedabide askok Israelgo haserretuen alderdi gisa bataiatu zaituztete. Mugimendu horren ordezkaritzat jotzen al zarete?

Ez dakit guri botoa eman diguten, baina egia da Israelgo erdiko klaseak arazo larriak dituela bizi-kalitate on bat izateko. Gure politika ekonomikoa kapitalista da, eta ez dugu proposatu laboristek proposatu duten bezalako programa sozialistarik. Alta, estatuko erakunde batzuen aurrekontua moztearen aldekoak gara; batez ere, kargu publikoena eta ministerioena. Israelgo gizartearen onurarako ez den sistema batean bizi gara.

Eta armadarako jartzen den aurrekontuaren zati bat mozteko proposamenari zer deritzozue?

Posible izan daiteke mozketa batzuk egitea, baina ez dugu hori erabakitzeko informazio nahikorik. Askok galdetzen didate Iranen kontrako eraso posible baten inguruan zer ikuspuntu daukagun, eta oso zaila da erantzutea. Ez dugu segurtasun zerbitzuek duten informazio guztia. Dirua alferrik botatzen dela ikusiz gero, ez gara ezbaian egongo. Baina gure segurtasunaren alde ez dugu amore emango.

Barne arazoei erreparatzea garrantzitsua dela esan duzu. Hala bada, zer iritzi duzu Israelen bizi diren arabiarrek pairatzen duten bereizketari buruz?

Arabiarrei kale egin diegu, eta erantzukizun handia dugu haiekin. Zentroko alderdi irekia gara, eta Israel estatu judu bat izatea nahi dugun arren, hemen bizi diren ez-juduek eskubide berberak izan beharko lituzkete.

Gure ustez, arabiarrek ere zerbitzu nazionala egin beharko lukete, baina goizegi da horretarako. Beste hiritar guztiek dituzten eskubide eta azpiegitura berak eskaini behar dizkiegu lehenago. Israelen bizi dira, ez dute inora alde egingo, eta, beraz, gure iparra argia da: eskubide eta betebehar berdinak hiritar guztientzat.

Netanyahuren gobernuak kritika zorrotzak jaso ditu Afrikako errefuxiatuen kontra onartutako lege berriengatik. Israelen izaera judua arriskuan dagoela argudiatuta, afrikarren kanporaketa babesten du. Zuek zer deritzozue?

Gure bidea zeharo galdu dugu. Errefuxiatuen kontrako politikak ez ditu balio juduak ordezkatzen. Israelgo demokrazia dago jokoan, eta oso arriskutsua da beldur demografikoan oinarrituriko programa politiko bat proposatzea. Gobernuak ezin du inolaz ere arrazismoa sustatu.

Errefuxiatuak direnei lan bat topatzen lagundu behar diegu; baita legez kanpokotzat hartzen direnei ere. Israel herrialde abegitsua izan da mundu zabaletik etorritako juduekin, eta orain juduak ez direnei ere ongietorria eman behar diegu. Horrek ez du gure izaera judua arriskuan jartzen.

Aditu askoren ustez, gobernu berriak ez du legealdi oso bat iraungo...

Zaila da jakitea, baina sortzen den koalizioaren araberakoa izango da. 61-62 eserleku baditu [parlamentuak 120 ditu], gobernuak ez du bi urte baino gehiago iraungo.


Tuv Rheinland "fiskalizatzeko" eskatu diote Jaurlaritzari IATko langileek

Zortzi hilabete daramatzate greban Irungo IAT Ibilgailuen Azterketa Teknikoko langileek, Urnietakoekin batera, eta egoera horri irtenbidea emateko Eusko Jaurlaritzari eskatu diote Tuv Rheinland Iberica enpresa “fiskalizatzeko”.

Enpresak akordioa negoziatzeari uko egin diola gogorarazi dute, eta zentzu horretan, gatazka egoeratik nekez aterako direla uste dute “enpresa esertzen ez den bitartean”.

Tuv Rheindlan Iberica S.A Eusko Jaurlaritzak adjudikatua du IAT zerbitzua kudeatzeko.

Egoera horren aurrean, greba luzatzeko erabakia hartu dute langileek, gutxienez martxoaren 2ra arte. Egun gutxieneko zerbitzuak baino ez dituzte eskaintzen Irungo IATen.


Fiskalaren zigor-eskaera 'gehiegizkoa' dela esan du Nafarroako Gobernuak

"Iruñean epaitu beharko lituzketela" pentsatzen jarraitzen dutela adierazi du. Geroa Baik, EH Bildu, Podemosek eta Ezkerrak adierazpen instituzionala adostu dute Fiskaltzaren eskaeraren aurka.

Nafarroako Gobernuak bere kontrako iritzia agertu du Auzitegi Nazionaleko Fiskaltzak Altsasun guardia zibilekin liskarra izan zuten gazteen aurka egin duen espetxe zigor eskaeragatik, eta gogorarazi du "Iruñean epaitu beharko lituzketela" pentsatzen jarraitzen dutela.

Gaur egindako gobernu bileraren osteko prentsaurrekoan Maria Solana bozeramaileak azaldu duenez, fiskalaren eskaera jorratu dute gaurko bileran, eta azpimarratu du 2016ko urritik esaten duten gauza bera adierazten jarraitzen dutela.

Solanak gogorarazi du Nafarroako Gobernuak "berehala" gaitzetsi zuela gertakaria, baina hasieratik esan zuela ez duela "ulertzen terrorismo delitu gisa". "Gehiegizkoa dela eta, Gobernuak ez du bat egiten Fiskaltzaren eskaerarekin", berretsi du.

Horren harira, iritzi berekoa omen da Nafarroako Probintzia Auzitegia, "ez baitu terrorismo delituaren zantzun atzeman".

Geroa Bai, Bildu, Podemos eta Ezkerra

Bestalde, Geroa Baik, EH Bilduk, Podemosek eta Ezkerrak adierazpen instituzionala aurkeztu dute, Nafarroako Parlamentuko Bozeramaileen Batzordean eztabaidatuko dena, fiskalaren eskaerarekin ados ez daudela agertzeko.

Adierazpena ezin izan dute gaur eztabaidatu, baina alderdiek dagoeneko egin dituzte balorazioak. Hala, Carlos Garcia Adanero UPNkoak esan du demokrazian "botere banaketa" dagoela eta erakundeek "euren lana" egin behar dutela.

Koldo Martinez Geroa Baikoak, berriz, fiskalaren eskaera "gehiegizkoa" dela esan du.

Zentzu berean, Adolfo Araiz EH Bilduren bozeramaileak berretsi du "tabernako liskarra" izan zela eta ez dagoela "terrorismo kasua dela esateko" zantzurik.


HARA! Jose Kruz Gurrutxaga elkarrizketatu dute ETB1eko 'Gure Kasa' saioan

Telleria anaiek eta Aitziber Garmendiak gidatzen duten telebista saioan izan da 'Ene ba!' antzezlaneko aktorea.

Atzo, asteartea, ETB1eko Gure Kasa saioko protagonistetako bat izen zen Jose Kruz Gurrutxaga (Azkoitia, 1973). Ene ba! antzezlaneko aktoreak elkarrizketatu zituzten Julen eta Antton Telerria anaiek eta Aitziber Garmendiak. Saioko hainbat jolas eta ekintzetan parte hartu zuen aktore azkoitiarrak, baina lehengo eta oraingo irudiak ere gogoratu zituzten. Ikusi saioa osorik:


Nekane Arzallus: “Aro berri batean gaude; Gipuzkoa Basketek egonkortasuna izango du”

Nekane Arzallus eta Alvaro Bilbao, Illunben egin duten agerraldian. (Argazkia: Lide Ferreira)

Joan den astean aurreratu bezala, agerraldi bat egin dute gaur goizean Gipuzkoa Basketeko Alvaro Bilbaok eta Nekane Arzallusek, Illunben. Jada klubeko presidente ohi den Bilbaok hartu du lehenik hitza, eta postua lan kontuengatik uzten duela adierazi du: “Ekarpenik egin ezin dezakedan leku batean egotea ezinezkoa da, eta orain ezin diot behar adina denbora eskaini Gipuzkoa Basketi. Gainera, klubaren egitura freskatzea egokia dela iruditzen zait”.

Bestalde, azken hilabete honetan klubak bizitakoaren berri eman du Bilbaok: “Egungo egoera lortzeko taldeak une zailak bizi izan ditu, baina gaur ospakizun eguna da”. Izan ere, ekainean komunikabideekin egin zuten gosarian, Gipuzkoa Basketen jarraipena zalantzatan jarri zuen Bilbaok, denboraldia jaitsiera postuetan amaitu ondoren eta erakundeen babes faltagatik: “egonkortasunik gabe taldeak ezin zuen aurrera egin”. Gaurko prentsaurrekoan, ordea, ACB Ligan jokatzen jarraitzeko baldintzak bete dituztela azaldu du presidente ohiak, eta Donostiako Udala zein aldundiaren aldetik babesa lortu dutela.

Honela, Gipuzkoa Basketeko presidente berri Nekane Arzallusi lekukoa pasa baino lehen, eskerrak eman nahi izan dizkie Bilbaok hiru denboraldi hauetan bere ondoan egon diren guztiei. “Taldeko kontseilua eta langileei, une zailenetan euren lan egiteko eraginkortasuna mantentzeagatik; erakundeei, erakutsi duten babes publikoagatik; ADEGI Gipuzkoako Enpresarien elkarteari, enpresa berriekin harremanetan jartzeko ateak ireki dizkigulako”. Zaleak ere ez du ahaztu nahi izan, eta hemendik aurrera dena eskainiko dutela ziurtatu du. “Egungo egoera erosoagoa eta bideragarriagoa da. Zorterik onena opa diot Nekaneri”, amaitu du Bilbaok.

Arzallus, hunkituta

Presidente izateko albisteak txundituta utzi zuen Nekane Arzallus, baina ez zuen zalantzarik izan eta berehala baiezkoa eman zuen. Gaurkoan, hunkituta hartu du Bilbaoren lekukoa, eta une batean prestatuta zuen hitzaldia eten behar izan du: “Urduritasuna, erantzukizuna, baina bereziki ilusioarekin nator. Denon laguntzarekin gai izango naiz proiektu polit hau aurrera eramateko”. Gaskara joan zen lehendabiziko aldian taldearen balioek liluratu zutela aitortu du, “zintzotasuna eta erantzukizuna”. 2007an Gipuzkoa Basketera iritsi zenetik, balio horiek ez ezik, gauza ugari ikasi dituela azaldu du Arzallusek: “Denoi esker ikasi dut, eta argi daukat munduko talderik onena daukadala. Aro berri batean gaude; Gipuzkoa Basketek egonkortasuna izango du”. Egonkortasuna lortzearekin lotuta, babesle ofizial baten falta du oraindik Gipuzkoa Basketek. Hala ere, Arzallusek babesle hori lortzeko bidean daudela aurreratu du: “Uztaila edo abuztuan zerbait zehatzagoa jakitea espero dugu”.

Une zailak atzean utzi dituztela uste du Arzallusek, eta aro berri honi etekina atera behar diotela. “Gipuzkoako enpresa guztiek taldearekin harremana izatea gustatuko litzaidake; zaleei abantailak eskaintzea; gure aukerak kontuan hartuta talde indartsu bat egitea…”. Hortaz, lana eta ilusioa ez dela faltako nabarmendu du presidente berriak.

Arzallus ACB Ligan talde bat zuzenduko duen historiako bigarren emakumea da, 1983-1984 denboraldian Pepita Merce CB L’Hospitalet taldea zuzendu ondoren. Presidente berriaren ustez, datu hau ez litzateke albiste izan beharko, “egoera normalizatu bat izan beharko luke”.


Urkulluk gaur azalduko du konfinamendua biguntzeko Euskadirako bere proposamena

Legebiltzarreko Diputazio Iraunkorrean egingo du, 10:00etatik aurrera. Agerraldia eitb.eus-en izango da ikusgai, zuzenean.

Iñigo Urkullu lehendakariak ostiral honetan azalduko du, Eusko Legebiltzarreko Diputazio Iraunkorrean, zein osasun-egoeratan dagoen Euskadi koronabirusaren pandemiagatik. Halaber, Jaurlaritzak konfinamendua biguntzeko Euskadirako duen proposamenaren berri emango du, Pedro Sanchezen Espainiako Gobernuari egin ondoren. Lehendakariaren agerraldia eitb.eus-en jarraitu ahal da zuzenean.

Euskadi osoa konfinamendua malgutzeko 1 fasera igarotzea eskatu dio Eusko Jaurlaritzak Espainiako Osasun Ministerioari; izan ere, Jaurlaritzaren iritziz, EAEk ezarritako baldintza guztiak betetzen ditu.

Hirugarren aldiz egingo du Iñigo Urkulluk agerraldia COVID-19aren pandemia hasi zenetik, osasun-krisian Jaurlaritzak egindako kudeaketaren berri emateko.

Apirilaren 2an azaldu zuen Urkulluk lehen aldiz Diputazio Iraunkorraren aurrean, bide telematikoa erabiliz, zein neurri hartu zituen koronabirusa ez hedatzeko, EH Bilduk eskatuta.

Apirilaren 24an, lehendakariak beste agerraldi bat egin zuen, berak eskatuta, aurrez aurreko bilera batean; hori bai, bileran segurtasun-neurriak izan ziren, birusa ez kutsatzeko, eta ohi baino parte-hartzaile gutxiago izan ziren topaketan.

Orduan, Urkulluk iragarri zuen prest zegoela beste behin egiteko agerraldia, Jaurlaritzaren kudeaketaren berri emateko, eta hurrengo agerraldia maiatzaren 8an egitea erabaki zuen Mahaiak. Halaber, EH Bilduren proposamen bat eztabaidatuko dute; izan ere, EH Bilduk mahaia osatzeko eskatu dio lehendakariari, alderdiekin eta eragile sozio-ekonomikoekin batera, osasun-erronka honi heltzeko.

EH Bilduren proposamena arbuiatuko dute

Diputazio Iraunkorrak EH Bilduren proposamen hori arbuiatuko du. Elkarrekin Podemos-IUren babesa jasoko du, baina EAJ eta PSE-EE kontra agertuko dira, eta PPk ere ez du aldeko botoa emango; beraz, ez dute onartuko.

Elkarrekin Podemosen iritziz, beharrezkoa da politika, gizarte eta ekonomia alorreko eragileak mahai batean biltzea, krisi honi elkarrekin egiteko aurre. Ondorioz, aldeko botoa emango du bozketan.

EAJk, baina, hainbat aldiz arbuiatu du EH Bilduren proposamen hori; izan ere, jeltzaleen ustez, badaude beste leku batzuk Eusko Jaurlaritzak COVID-19ari aurka egiteko hartutako neurrien berri alderdiei emateko, eta alderdiek proposamenak egiteko aukera dute foro horietan. PSE-EEk zalantzan jartzen du mahai hori eraginkorra izatea, eta nabarmendu du lehendakariari dagokiola, nolanahi ere, eraginkorra ote litzatekeen zehaztea.

PPk osoko zuzenketa aurkeztu du, Jaurlaritzako sail guztiak sektore-estrategietan eta susperraldi-planetan murgiltzea "beharrezkoa" dela iritzita.

Nekane Murga: "Konfinamenduaren malgutzea, Espainiako Gobernuarekin koordinatuta"

Nekane Murga Osasun sailburuak ostegun honetan azaldu duenez, bere asmoa da konfinamenduaren malgutzea Pedro Sanchezen Espainiako Gobernuarekin "koordinatuta eta erabat laguntzeko jarrerarekin" egitea. Hori bai, horren ustez, "herritarrengandik hurbilen dagoen erakundeak" egiten du jarraipena eta ezagutzen ditu ondoren euskal gizartearen beharrak.

Halaber, sailburuaren arabera, Euskadiren laguntza-maila "egokia" da, koronabirusaren kasuen kopurua "egonkor" dago, kopuru hori "txikiagotzen" ari da, eta epidemiologia-adierazleak ere "egokiak" dira.

Jarraitu lehendakariaren agerraldia zuzenean eitb.eus-en, 10:00etatik aurrera.


Goizuetara irteera

Bi urtetik behin egiten den bezala, Goizuetara oinez joateko ateraldia maiatzaren 25ean eginen da, Ekaitza Elkarteak antolatuta. Joan nahi duenak ostatuetan eman behar du izena hilaren 16a baino lehen.


Howdy eta Abion taldeen kontzertuak, Latz tabernan

Datorren asteartean, apirilak 30, Howdy eta Abion taldeen kontzertuak izango dira Latz tabernan.

Apirilaren 30ean Howdy eta Abion taldeek kontzertu bana eskainiko dute Latz tabernan. 23:00etatik aurrera, Howdy talde donostiarra da —Sorotan Bele ohia—, eta bluesgrass country musika da nagusi euren musika doinuetan. Bost laguneko taldea da Howdy, kontrabaxuak, banjoak, gitarra akustikoak, trikitiak eta dobroak osatutakoa. Egunotan euren lehen diska grabatzen ari dira. Bigarren kontzertua, berriz, Abion musikari azkoitiarrek osatutako taldearena izango da. Pako eta Juan Andres Unanue anaiek eta Jose Mari Unanuek osatzen dute Abion taldea.


Hilabete gutxi barru egongo da abian Bezeroarentzako Arreta Zerbitzua udaletxean

137.309,84 euroko aurrekontua zehaztu dute zerbitzua abiatu eta egin beharreko obrak egiteko.

“Hilabete batzuk baino ez dira falta Amurrioko udaletxean Bezeroarentzako Arreta Zerbitzua (BAZ) ezartzeko”. Hala adierazi dute tokiko erakundeko arduradunek.

Hainbat obra egingo dituzte udaletxeko sarrera moldatzeko, zerbitzu hori eskaintzeko espazioa sortzeari begira. Zerbitzu horrek aukera emango die herritarrei tramite eta eskaera guztiak eraikinaren sarreran egiteko, udaletxeko bulego batetik bestera ibili ordez. Ondorengo guneak izango lituzke espazio berriak: arreta pertsonalizatuko lau txoko, banakako kontsultarako gune bat eta itxarongela bat. Haurren txoko bat sortzea ere aurreikusi dute. Udalak jakinarazi du herriko lau enpresa ari direla espazioa diseinatzen, elkarlanean.

Hiru langile

Hiru langile egongo dira zerbitzu hori eskaintzen, eta laugarren bat gehituko da “behar izanez gero”. Liburu bat sortu dute baita: “Amurrioko Udaleko Administrazio Izapideen Eskuliburua”. Bezeroenganako arreta zerbitzuari estaldura ematea izango da dokumentu horren xedea.


Kinto garaiak gogoratzeko eguna

Aurten 18 urte betetzen dituzten gazteak dira Altsasuko kintoak, baina Santa Ageda egunean ere duela 25, 40 eta 50 urte kintoak izan zirenak ere bildu dira. Bazkaldu ondoren 25 urteurrenekoek aurtengo kintoekin zortzikoa dantzatuko dute plazan


Saiolan zentroaren ustezko fusioa eztabaidagai Arrasateko osoko bilkuran

Abenduko ohiko osoko bilkuraren barruan Saiolan enpresa eta berrikuntza zentroaren etorkizuna izan dute berbagai, besteak beste. Sozialistek eskatu dute, mozio bidez, ustez Saiolan zentroaren eta Bic Gipuzkoa Berrilan enpresa publikoaren artean ematekoa den fusioa galaraztea; mozioak ez du aurrera egin Bilduk eta Aralarrek kontra bozkatu dutelako eta EAJ abstenitu egin delako. Era berean, Ibai-Arte merkataritza elkarteak turismo joera handien gainean aurkeztutako mozioak aurrera egin du: Bildu eta Aralarrek (9) eta PSE-EEk (4) alde bozkatu dute eta EAJk (4), berriz, kontra.

Sozialistendako Saiolaneko proiektua "oso garrantzitsua" da Arrasaterendako: "Horregatik erabaki politiko irmo bat behar dugu Udalean etorkizunean etor daitekeen fusioa eta deslokalizazioa ez dadin eman", adierazi du PSE-EEko bozeramaile Aritz Arrietak.

Udal Gobernuaren eta EAJren arabera, "goizegi" gaia lantzeko

Udal Gobernuak –Bilduk eta Aralarrek osatzen dute– kontra bozkatu du; ez fusioaren alde daudelako, baizik eta Saiolan barneratuta dagoen "hausnarketa prozesuan" ez dutelako eragin nahi eta, diotenez, "goizegi" delako gaiaren gainean iritzi bat emateko: "Saiolan bezalako beste ekimen batzuk daude Gipuzkoan, eta ireki dute prozesu bat komunean dituzten ezaugarriak zeintzuk diren aztertu eta sinergiak aprobetxatzeko. Hausnarketa prozesu horretan gaude orain eta egia da proposamen batzuk badaudela mahai gainean; horietako bat da fusioarena. Baina uste dugu goiz dela oraingoz aldeko edo kontrako jarrera bat erakusteko", adierazi du Udal Gobernuko bozeramaile Maider Morrasek.

EAJ abstenitu egin da, fusioarena "agertoki posibletako bat" dela eta oraindik "goizegi" dela argudiatuz: "Gogoeta estrategiko baten barruan daude, eta kide guztiek onartutako hausnarketa prozesu bat izan da. Guri heldu zaigun informazioaren arabera, zortzi agertoki posibletatik bitan bakarrik proposatu da fusioarena. Horregatik iruditzen zaigu oraindik ez dela garaia mozio bat aurkezteko", uste du Maria Ubarretxena zinegotziak. Beraz, mozioak ez du aurrera egin.

Turismo joera handiko legearen aurka

Bestalde, Ibai-Artek proposatutako mozioak aurrera egin du. Merkatarien arabera, 7/1994 merkataritza aktibitatearen buruzko legearen aldaketa Eusko Jaurlaritzako merkataritza konpetentzien "inbasioa" da eta komertzio txikiei kalte egiten die "zuzen-zuzenean". Aldaketa horren aurka agertu dira Bildu eta Aralar eta sozialistak. EAJk, ordea, kontra bozkatu du merkatarien bi eskaerak "bidean" daudelako Jaurlaritzan eta Legebiltzarrean. Hala, mozioa onartu egin da.


Euskal Herria Donostian Kantari, gaur gauean, 'Oholtzan' saioan

Irailaren 3an Trinitate plazan grabatutako ikuskizunaz gozatzeko aukera izango dute ikus-entzuleek.

Joan den irailaren 3an Euskal Herria Kantuz Eguna ospatu zen Donostian, eta bertako ekitaldi nagusia eskainiko du ETB1ek, gaur gauean 'Oholtzan' saioaren barruan. Ekainean Biarritzen ospatu zen ekitaldiaren segida izan zen Donostiakoa. DSS2016ko ekitaldien barruan, Euskal Herri osoan ematen den gure kultur jarduera erakusteko asmoz antolatu ziren bi ekimenak. Bide batez, orain 50 urte Euskal Kantagintza Berria mugimenduaren parte hatu zuten idazle, kantari eta musikari orori esker ona eskaintzeko balio izan dute ekimenok.

Biarritzen bezalaxe, Donostian ere Euskal Herri osotik etorritako kantu zaleek hartu zuten parte. Kalez kale kantu jiran ibili eta herri bazkaria egin ostean, Trinitate plazan ekitaldi nagusia egin zen. Bertan, orain 50 urteko artistak omentzeaz gain, gaurko sortzaileei babesa erakutsi zitzaien.

Dantza, musika, kantua, poesia, bertsoa eta txalaparta uztartu zituen ekitaldiaz gozatzeko parada izango da gaur, 22:00etan, ETB1en. Jarraian, lehenago telebistan emanda dagoen Biarritzeko ekitaldia izango da ikusgai.


Maider, Miren, Olatz...

Egunkaria auziaren aurrean gogor erantzun du jendeak; gogor erantzungo duela jendeak atzeman daiteke. Baina ez ditzagun herriko beste kasuak ahaztu

Urteotan Espainiako Estatuaren errepresioa jasan duten herritarrak bakoitza bere arloan ariko ziren lanean, baina ez gaitezen nahastu: errepresio horrek jatorri bera dauka, errepresio horrek helburu bera dauka. Azken batean, Estatuak bere mugak, arauak eta dogmak zalantzan jartzen duen edozer mugimendu erreprimituko du: ezker abertzalea, gazte mugimendua, Udalbiltza, Egunkaria... Horiek denek Konstituzioa eta egungo markoa gainditzeko lan egiten zuten. Areago: praktikan Konstituzioa eta egungo markoa gainditzen zituzten, zalantzan jartzen dituzte.

Horregatik, Egunkaria-ko langile ohi moduan zera esan nahi dut: eskertzekoa da Egunkaria-ko kide ohiak jasotzen ari garen babesa, eta ez gaizki ulertu, babes hori eta gehiago ere beharko dugu, beharko dute inputatuek. Baina ez ahaztu badagoela besterik, ez ahaztu badagoela Estatuaren errepresio zentzugabea jasatzen ari den azpeitiar jendea. Babes ditzagun Maider, Miren, Olatz... Babes ditzagun egungo markoa gainditzeko lan politikoa egiten ari diren herritarrak. Eta eutsi goiari, garai gogorrak datoz-eta.


Argazki zaharrak ikusgai jarri dituzte Itsasondon

Itsasondoko Urkipe herri eskolak argazki zaharren erakusketa antolatu du, matrikulazio kanpainaren barruan. Ludotekan jarri dituzte ikusgai, ostiralera arte. Lehengo nahiz oraingo erretratuek osatzen dute bilduma. Matrikulazio kanpainan, bi urtekoek (2012an jaioak) eman behar dute izena eskolan, otsailaren 14ra arte.


Janari bilketa solidarioa

Atzo, igandea, Gipuzkoa eta inguruetako ehunka motorzale izan ziren Sanjuandegin, 'Kilo bat, irribarre bat' ekimenari babesa ematen. Izan ere, Janari Bankura eramateko elikagaiak bildu zituzten atzokoan, Espainiako Motorzale Solidarioek antolatuta. Egun osoan zehar hainbat ekimen izan zen auzoan, eta hiru mila kilo janari baino gehiago jaso zituzten antolatzaileek.


‘La Manada’-koen auzia salatzeko manifestazioa egin dute Gernika-Lumon

La Manada-ko bost kideak aske utzi dituztela salatzeko manifestazioa egin zuten zapatuan Gernika-Lumon. Jendetza hurbildu zen Merkuriotik irten zen manifestaziora, eta herria zeharkatu ostean, emakumeak kalean libre eta aske egoteko dituzten oztopoak beste behin “agerian geratu” direla esan zuten.

Asunek Talde Feministakoek aldarrikatu zutenez, “nazkatuta” daude “erasotuak eta erailak” izateaz, eta indarkeria sexistari aurre egiteko, egoera “lehen mailako arazo politiko moduan” hartzea eskatu zuten. Autodefentsa feministarako deia egin zuten, “emakumeen bizitzak jokoan daudelako”, eta bizitzaren aldeko apustu erradikala egiten dutela adierazi zuten. Hala, “feministak erantzuteko prest” daudela azpimarratu zuten, eta “elkarrekin martxan” jarraituko dutela aitortu zuten.

Bihar Busturian. ‘La Manada’ taldeko bost zigortuen askatasunaren kontra ere agertuko dira bihar Busturian; elkarretaratzea 20:00etan egingo dute Axpeko bus geltokian.

Emakumeen aurkako erasoak sistema patriarkalak bultzatzen dituen baloreen ondorioa direla arrazoituta elkartuko dira herritarrak; “Estatu Espainiarreko justizia faxistak erasoen biktimak humilatzen dituelako”.


2015-2019 legealdiko EAJren balantzea

Azken lau urteetako legealdiko balantzea egiteko ordua iritsi da. Lau urteko lanaren ondoren, orain ikus daitezke lortutako fruituak. Arlo eta gai desberdinak jorratu ditugu eta esan daiteke urteetan irtenbiderik gabe zeuden arazoei bide eman diegula. Ilusio eta gogoz haritu gara, herritarrei ahalik eta zerbitzu eta arreta egokiena emanez, argi bai daukagu Soraluzetarren bizi kalitatea hobetzea dela gure helburua. Gauzatu ditugun proiektuen zerrenda luzea da, denak azpimarratzea ezinezkoa egiten zaigunez, garrantzitsuenen berri emango dugu:

1. Hirukurutzetako biribilgunea

Foru Aldundiko Errepideetako sailak burututako 424.366€tako inbertsioari esker, Biribilgune berriak , herrirako sarbideak erraztu ditu.

2. Gabolats, Errabal eta Alejandro Calonge kaleko urbanizio lanak

Lan hauen helburua plataforma bakarreko bidea eraikitzea da, oinezkoei lehentasuna emanez. Kaleen urbanizazio lanek 344.484.€tako inbertsioa suposatu dute.

3. Eraikin industrialen birmoldaketa: Pascual Churruca eta Sapa

Soraluzeko Udala eraikin hauen jabe egin da berauek birmoldatzeko asmoz. Bertan etxebizitza sozial berriak eta aisialdirako guneak egokitzeko.

4. Gazteleku berria eta Ludotekaren egokitzapen lanak

Herriko gazte eta nerabeek bere aisialdiaz gozatzeko, udal zerbitzu egokien beharra ikusita, Gazteleku berria eraiki eta Ludotekako zerbitzu eta espazio faltari irtenbidea eman zaio.

5. Frontoiko eraikin zaharraren eta Institutuaren zahar berritze lanak

Eraikinen egoera ikusita apustu garrantzitsua egin da bi eraikinak zahar berritzeko. 110.000€tako inbertsioa burutu du Udalak, Frontoiko eraikina zahar berritzen . Eusko Jaurlaritza Hezkuntzako Departamentuak aldiz, 887.000€tako inbertsioa egingo du institutua zahar berritzen.

6. Kiroldeko Anpliazioa

950 bazkide baino gehiago izanda, txiki gelditu zaigu kiroldegia. Beraz beharrezkoa da bere instalazioen anpliazioa burutzea kirol eta kultur zerbitzu egokiak eskaintzeko herritarrei. Udalak 568.189€tako inbertsioa burutuko du lanak burutzeko.


Tabira Txiki

Tabira Txiki elkarteak Pazko jaia ospatu zuen zapatuan Maristetan


Alex Zubia: ‘Ura’

Gaur, lerro hauek idazten ditudan artean ez da euririk leihoko kalpoaldean. Gaur, zuk hau irakurtzen duzunean, beharbada euria ariko da berriz ere. Aurtengo udazken-negu-udaberri honen ezaugarri bat aipatzekotan, ura da ezaugarri hori, bota duen euri guztia.

Baserritarrok lan egin gura eta ezinean gabiltza aspaldion, botatzen duen euri guztiak ez dituelako lurrak behar bezala prestatzen uzten.

Arropa saltzaileak ere ez dira hobeto ariko, udaberriko soineko eta jantzien salmentari dagokionez behintzat. Aterkin saltzaileak bai, beharbada hauek poz-pozik egongo dira azken hilabeteetako euriarekin.

Euria bota eta ura joan, ura eta lurra, ibai eta errekak urez eta lurrez beteak egon dira luzaroan. Bota duen euri guztiak gure lurraren exfoliazioa bezala izan da, azala garbitu dio, baina edertasun tratamenduetan hildako zelulak kentzen badira exfoliazioarekin, lurraren kasuan bizitza gehien duen azala kentzen zaio.

Galdu dugun lur-azal guzti horrekin batera, ura mendi eta basoetan gordetzeko ahalmena da. Lehendik ere nahikoa galdua duguna. Gure aurrekoen sasoietan, ur horren gehiena basoetan geratzen zen eta apurka-apurka askatzen zuen lurrak. Horrela egon dira hainbeste errota erreketan. Ez euri gehiago zegoelako, ziklo ezberdina zuelako baizik. Urteetan daukagun basogintza eta landaketa berriek –eukaliptoa batez ere– gure ur horniketan sekulako eragina du.

Basogintzan aldaketa emateak aberastasuna ekarriko luke guztiontzat. Paisaia aldetik (bertokook eta turistek udazkena eta udaberria berreskuratuko genuke), osasun aldetik (aire garbiagoa), baso jabeentzat (egur garestiagoak), naturarentzat (bioaniztasuna)…

Baita gure ur premientzat, emaria egonkortuz, ondo kudeatutako natura biltegi erraldoi bat da eta.

Horren ordez, eskualdean aginte gehienen duen alderditik Bilbao Bizkaia Ur Partzuergoan sartzea nahi dute. Zer eta ura Ordunte edo Zadorratik ekartzeko? Zer eta bertoko Partzuergoa errentagarri eta bideragarri denean? Zer eta milioikako inbertsoak egiteko kanpotik ura ekartzeko, bertoko ura alferrik galtzen dugunean?

Oker gabiltza eta horrela jarraituz gero, oker dabiltzanak oker amaitzen du. Norbait aberastuko den arren.


Giltxaurdi lanean

Giltxaurdi kirol instalazioak enpresa pribatu izatetik publiko izatera pasatu dira eta orain arteko kudeaketa Masquatro enpresak egiten bazuen, orain bide publikotik eginen dute. Gerente berria hasia da lanean, Luis Alberto Duran arabarra da, eta pozik eta gogotsu hasi du ibilbide berria. Gisa berean, aipatu, irailaren 26an lehenbiziko aldiz bildu zela Giltxaurdi enpresa publikoaren administrazio kontseilua, Garbiñe Elizegi, Mikel Ortega, Iñigo Iturralde, Maite Iturre eta Isabel Olabe udal ordezkariek eta kirol teknikariak eta kudeatzaileak osatua. Orain arte egindakoak azaltzeaz gain, instalazioen egoera izan zuten hizpide. Eta ikasturte berriko ekintzak eta bonoen prezioez ere aritu ziren. Giltxaurdi enpresa publikoaren kontularitza kanporatzeko proposamena ere mahai gainean paratu zen, baita hizkuntza ofizialak erabiltzeko irizpideak ere. Udalak kiroldegiko materiala erosteaz ere solastu ziren. Gaur egun, 999 bazkide ditu Giltxaurdik, eta kudeatzailearen helburuetako bat bazkide kopurua haunditzea da.


'Gernika' berrirakurtzen

Picassoren artelan ikonikoa oinarri duen erakusketa jarri du ikusgai Jose Ramon Amondarain margolariak Donostiako San Telmo museoan. Orain dela bost urte Gasteizko Artiumen aurkeztu zuen proiektuaren jarraipena da Espazioaren barrea (Gernika) mostra.

Pablo Picassoren Gernika margolanean murgildu zen Jose Ramon Amondarain margolari donostiarra orain dela bost urte. Obra eta bere sortze prozesua sakon ikertu zituen, eta, Dora Maar artistak sorkuntza prozesuan ateratako argazkiak oinarri, zortzi oihal handi ondu zituen. Ikerlanaren emaitza Gasteizko Artium museoan aurkeztu zuen 2012an, Denbora eta premia (Gernika) erakusketan. Orain, proiektu haren jarraipen gisa, Espazioaren barrea (Gernika) erakusketa prestatu du; Donostiako San Telmo museoan izango da ikusgai, bihartik aurrera.

Ezin batetik abiatu du proiektu berria; hain zuzen ere, Artiumen ikusgai izan ziren lan haiek gaur egun erakusteko ezintasunetik. Izan ere, Picassoren oineordekoek haren lanaren kopiatzat dute Amondarainen ikerketaren emaitza, eta, gaur egun, zortzi oihal haiek ezin dira erakutsi. Eragozpen horretatik abiatuta, artearen jardunari, sortze prozesuei eta irudiaren erabilerari buruzko gogoeta bat proposatzen du artistak erakusketa berrian. Artiumen erakutsitako lan haiek Donostiara ekarri dituzte, baina egurrezko kaxa handi batzuetan gordeta ageri dira sarreran.

Aretoan aurrera egin ahala, artistak ondutako mila objektutik gora daude ikusgai; marrazki, eskultura eta argazkiekin batera, lau margolan handik —handiena hamabost metro luze da— aldez alde hartzen dute espazioa, denen artean Gernika-ren beste berrirakurketa bat osatzeko.

Espazioaren barrea (Gernika) erakusketa heldu den urteko otsailaren 25era bitarte egongo da ikusgai.


Gurasoentzako ikastaroak, seme-alaben garapena sustatzeko

Amasa-Villabonako Udalak, Lahar elkartearekin elkarlanean, seme-alaben ongizate eta garapena sustatu, gurasoei seme-alaben heziketan parte hartzeko ezagupen eta baliabideak eskainiz, ikastaroak antolatu ditu:

EDUKIAK

-Hazkuntza: Garapen ebolutibo fisikoa, afektibo-sexuala eta kognitiboa.

-Portaera: Arauak eta mugak, gatazken ebazpena, osasun ohiturak (loa, elikadura, higienea, adikzioen oinarriak).

-Emozioak: Adimen emozionala, zeloak eta gatazkak, autoestima, adiskidetasuna eta giza harremanak.

-Komunikazioa: Komunikazio motak, entzute aktiboa eta bestelako teknikak.

-Aisialdia: Baliabide komunitarioak, teknologien erabilpena: TB, interneta, bideo jokoak.

-Eskola: Ikaskuntza, ikas teknikak, bullynga, familiaren eta eskolaren arteko parte-hartzea eta elkarlana.

IZEN-EMATEA: Urriaren 27an amaituko da, Udaleko Gizarte Zerbitzuetako bulegoetan.

TALDEAK

1 Taldea: 0-18 urte bitarteko seme-alabak dituzten gurasoei zuzenduta. Euskaraz. Azaroak 2, 9, 16, 23 eta 30. Udaletxeko balio anitzeko gelan, 14:30-16:00.

2 Taldea: 0-18 urte bitarteko seme-alabak dituzten gurasoei zuzenduta. Gaztelaniaz. Azaroak 2, 9, 16, 23 eta 30. Udaletxeko balio anitzeko gelan, 16:30-18:00.


Ur garbiaren eta zaborra birziklatzearen garrantzia erakutsi zaie 8-10 urteko haurrei Landaberri ikastolan

Ingurugiroa

Munduan urarekin dauden arazoak jorratu dituzte aste honetan Landaberri ikastolan 8-10 urte arteko haurrek. Gainera, 3. eta 4. mailetako haur hauei zaborrak birziklatzeko kontenedoreei buruzko xehetasunak eman dizkiete zeregin hori ere ikasi dezaten. KIUB, Kontsumitzaileen Informaziorako Udal Bulegoak, antolatu ditu tail errak eta Unicek erakundeko ordezkariek eman dituzte.

Horrela, ur gabeziak batez ere hirugarren munduko herrialdeetako haurrengan duten eragina aztertu dute batetik, eta uraren gehiegizko kontsumoa kontrolatzeko eta erabilera murrizteko moduak erakutsi. Ur garbia izatearen garrantzia ezagutu dute beraz. Berez, gure planetan guztiontzako haina ur kupurua dago zientzialarien ustez, baina 1.110 milioi pertsonek ez dute edateko moduko urik, hau da, kutsatu gabeko edota tratatutako urik.

Ondasun handia da ura, eta ez daukatenek osasun arazo larriak izaten dituzte: munduko Bankuaren datuen arabera, urtero 900 milioi pertsonak izaten dituzte gaixotasunak eta 2 milioi pertsona inguru hiltzen dira ur garbirik ez dutelako. Asteartean ikastolan nabarmendu zutenez, arazoak dituzten pertsona hauetariko gehienak Hegoaldeko herrialdeetan bizi dira, eta arriskuen aurrean ahulenak haurrak eta adindun pertsonak dira.

Uraren kontsumoari buruzko xehetasunak ere eman ziren, uraren kontsumoa oso desberdina baita munduan. Adibidez, Iparramerikako pertsona batek, afrikar batek baino zazpi aldiz ur gehiago kontsumitzen du eta europar batek afrikarrak baino hiru aldiz gehiago. Ura modu egokian erabiltzeko aholkuak ere eman zituzten Unicef-eko ordezkariek Landaberri ikastolako topaketan. •


Tolosa Eskubaloia, prest

Urtero bezala, partida garrantzitsuen atarian, Tolosa C.F. Eskubaloiak spot bat egin du. Igoera faserako prest daudela diote urdinek.

Maiatzak 27 eta 29 bitartean Usabalen jokatuko du Tolosa Eskubaloiak igoera fasea, eta ekitaldia berotzen joateko bideo promozionala egin du klubeko Jon Iraolak.

Halaber, sare sozialetan #TolosaZilarrera erabiltzeko deialdia egin du klubak.


«Aurten lehen ehun postuetan sartzea zaila da, baina aukerak ditut»

Gaur aterako da Lara Arruabarrena (Tolosa, 1992) Australia aldera Bartzelonatik. «Nekatuta» iritsiko dela esan du, ostiral iluntzera arte ez baita iritsiko. Datorren astean Australiako Irekiaren aurresailkapena jokatuko du.

Lehenengo aldiz jokatu behar duzu Australiako Irekian?

Bai, lehenengo aldia da aurresailkapena jokatuko dudala. Hiru partida irabazi behar ditut txapelketaren azken koadrora iristeko.

Grand Slam-eko txapelketa batean parte hartzen duzun lehenengo aldia izango da?

Ez, aurreko urtean beste hiru Gran Slam-etan parte hartu nuen, aurresailkapenean. Besteetan ere berdina izaten da, azken koadrora iristeko hiru partida irabazi behar dira.

Lortu zenuen partidarik irabaztea beste txapelketetan?

Ez, hiruetan lehenengo partida galdu nuen.

Zer egin behar da Grand Slam-eko txapelketa batean sartzeko?

WTA sailkapenean lehen 240en artean egon behar zara. Iazkoa Australiako Irekia hasi zenerako ez nengoen horien artean, 390. postuan-edo nengoen. Gero puntuak lortzen joan nintzen eta beste hiruetan parte hartu ahal izan nuen.

Australiara iritsi eta lehen partida heldu aurretik, zertan ariko zara?

Alde batetik, entrenatu egingo dut, eta bestetik, ordu aldaketara ohitu beharko dut. Hamar orduko aldea dago. Klima ere ezberdina da: han bero handiagoa egiten du eta horretara ere ohitu egin behar gara.

Zer suposatzen du zuretzako Australiako Irekian parte hartzea?

Berezia da. Partida guztiak zailak izango dira, edozein dela aurkaria ere. Lehenengo partidan zentratuko gara eta hori irabaziz gero, hurrengoan.

Txapelketa horretan zementu gainean jokatzen da, eta hori ez da zure gustukoena, ezta?

Ez, nahiago dut buztin-lurrekoa, baina zoru guztietara ohitzen joan behar gara.

2011 urtearen nolako balantzea egiten duzu?

Uste dut oso ona izan dela. Nire asmoa sailkapenaren 200. postu inguruan amaitzea zen eta 170.era iristea lortu dut. Abuztuan lortu nuen 200eko maila pasatzea eta gero denboraldia ondo amaitu dut. Jokoaren aldetik ere pozik nago.

Zer emaitza lortu dituzu?

Bi torneo irabazi ditut banaka, Madrilen eta Mallorcan, eta beste bi binaka.

Eta zein izan da lorpenik handiena? Espainiako Txapelketan finalerdietara iritsi zinen, esaterako.

Espainiako Txapelketaren finalera iristea ez da orain garrantzitsuena. WTAren barnean dauden txapelketak garrantzitsuagoak dira. Marbellako txapelketan final laurdenetara iritsi nintzen eta hori izan da WTA sailkapenerako emaitza garrantzitsuena. Txapelketa horretan puntu gehiago lortu nituen eta maila handiagoa zegoen.

Noiz esan daiteke tenislari bat profesionala dela. Zure kasuan, WTA sailkapenean egoteagatik edo lortutako diru sariengatik?

Hainbat modu daude hori neurtzeko. Nik uste dut profesionalak zirkuituan gauden guztiak garela. Tenislari bakoitza maila ezberdinean, baina denak gara profesionalak.

Hamabost urterekin joan zinen Tolosatik Bartzelonara, San Cugateko errendimendu altuko zentrora. Zer moduz lau urte eta erdi hauek?

Azkar pasatu dira. Gogorra izan da, baina banekien hona etortzeak hori suposatzen zuela. Hemen ditudan lagunak ere hamabost urte ingururekin etorri ziren hona.

Noiz arte egongo zara bertan?

Abuztura arte hemen egongo naiz. Gero ez dakit federazioak beka luzatu edo kendu egingo didan.

Tolosarekin lotura mantentzea ez da erraza izango.

Azkenean pixka bat galdu egiten da, baina saiatzen naiz lagunekin hitz egiten eta Tolosara joaten naizenean beraiekin egoten saiatzen naiz.

Orain, gainera, asko bidaiatu beharko duzu, txapelketa batetik bestera.

Australia eta gero beste bira bat egingo dut, lau astetakoa. Kolonbiara, Calira eta Bogotara; eta Mexikora, Monterrey eta Acapulcora, joango naiz.

Eta nola eramaten da bidaiatzearen kontu hori?

Gustatu behar zaizu, gogorra delako batetik bestera ibiltzea. Niri, behintzat, gustatzen zait.

Turismo egiteko aukera handirik ez duzu izango, ezta?

Batzuetan bai, baina oso gutxitan. Buru belarri txapelketan egon behar zara.

Zer asmo duzu aurtengorako?

WTAko lehen ehun postuetan sartzea nahiko nuke. Hori da helburu nagusia. Zaila da, baina helburua lortzeko aukerekin ikusten naiz eta saiatuko naiz.

Tenisean psikologikoki indartsua izatea zenbateraino da garrantzitsua?

Psikologikoki eta fisikoki indartsua izan behar zara, eta alde psikologikoa oso garrantzitsua da. Batzuetan partidak azkar bukatzen dira, baina besteetan hiru ordu iraun dezakete, eta hori eusten jakin behar da.

Sailkapeneko lehen 100 postuetan sartzeaz gain, txapelketaren bat baduzu begiz jota?

Ez dut asmo zehatzik txapelketei dagokionez. Batzuetan txapelketa jakin bat irabazi nahi duzu, baina aste horretan ez bazara ondo sentitzen... Zaila da horrelako aurreikuspenak egitea.

Profesional mailan aritzeak, jokoan aldaketa suposatuko du, ezta?

Zure jokoa hobetu behar duzu, bestela ezin duzu handien kontra ondo jokatu, oso erraz galtzen duzu. Jokoaren alde guztiak hobetu beharra daude.

Tenisean ohikoa izaten da oso gaztea izan arren, goi mailan egotea.

Nik uste dut hori lehen gehiago gertatzen zela. Orain ez daude jokalari asko hemeretzi urterekin hor goian sartzen direnak. Batzuk badaude, baina gutxi dira. Orain nik uste dut heldutasun handiagoa behar izaten dela maila horietara iristeko.

Bestalde, ez da ohikoena urte askotan goi mailan egotea.

32 urterekin dagoeneko mugan zaudela esan daiteke. Kirol askotan gertatzen da hori.

Antonio Castella da zure entrenatzailea hasieratik.

Bartzelona etorri nintzenean federazioak jarri zidan entrenatzailea. Niri gustatu zitzaidan eta berarekin jarraitzen dut. Gustura nago berarekin.

Tenisa bezalako kiroletan, bakarka aritzen zarela, entrenatzailearen papera garrantzitsua izango da, ezta?

Garrantzitsua da, bai hobetzen laguntzeko, bai momentu txarrak pasatzen dituzunean.


Oso Basatis taldearen diskoa

Disko bakarra du grabatuta, oraingoz, Oso Basatis talde soraluzetarrak. Autoekoizpenaren bitartez eman zuten argitara euren lehen maketa.


Tolosana paper fabrikako langile bat amiantoagatik gaixotu izana onartu du Donostiako epaitegiak

Joxe Mari Olamuzu ibartarra pleurako mesoteliomaren ondorioz hil zen 2016ko abenduaren 19an. Urte bereko maiatzean diagnostikatu zioten gaitza. Amiantoarekin jardunean aritzeagatik eratortzen den gaixotasuna izaki, lan gaixotasun moduan onartua izatea eskatu zuen, baina, ukatu egin zioten.

Tolosana paper fabrikan egiten zuen lan, mantenuan, eta Onkologikoaren txostenak bere gaixotasuna amiantoarekin zuzenean lotu zuen arren eta Osalanek amiantoarekin harremana izan zezaketen langileen zerrendan sartu zuen arren, Gizarte Segurantzak nahiz Asepeyo aseguru etxeak ez zuten bere lan jardunarekin lotzen.

Bada, Donostiako gizarte arloko hirugarren epaitegiak orain ebatzi du lan gaixotasuna zela berea. Bere borrokaren garaipena ikusterik ez du izan, ordea. Emazteak helegitea jarri zuen, eta epaitegiak ebatzi du bere gaixotasuna amiantoarekin lotutako lan gaixotasunen zerrendan dagoela, eta bai Osalanen txostenak, bai eta bere lankideen lekukotzak ere argi uzten dutela Tolosana paper fabrikan lanean aritu izanagatik kutsatu zela. Epaiaren ondorioz, alargunaren pentsioa eguneratuko da, kalte ordainak barne, eta aukera izango da enpresari kalte ordainak eskatzeko.

Asviamie Amiantoaren Biktimen Euskal Elkartearentzat epaia berri ona da, «amiantotik eratorritako lan gaixotasunak ezkutatzeko gizarte segurantzak eta aseguru etxeek duten asmoa apurtzen duelako». Elkartearen ustez, «arbuiagarria» da erakunde horien jarrera: «Amiantoaren aurkako neurriak betetzen ez dituzten enpresekiko malgutasuna dute, eta oztopoak jartzen dituzte lan gaixotasunak errekonozitzeko, biktimei epaitegietako bidea hartzera behartuz».

Joxe Mari Olamuzu ibartarrarena bezalako kasu asko direla Tolosaldean ohartarazi dute Asviamie elkartetik, «mekanikari asko baitago enpresa askotan mantenuan aritu direnak, eta, ziur gutxi edo asko amiantoarekin lan egin dutela». Elkartetik Osalanen zerrendan egoteak duen garrantzia azpimarratu dute, eta amiantoa manipulatu edo horrekin harremana izan zutenei egin diete deia: «Osasun arreta areagotzeko, gaixotasunak garaiz detektatzeko, lan gaixotasun moduan onartuak izateko eta dagokion kalte ordaina jasotzeko ezinbestekoa da zerrendan egotea».


Motorzale bat hil da Lekeition

Lekeitiko 28 urteko gazte bat hil da herrian bertan gertatu den istripu batean. Berarekin zihoan 21 urteko beste gaztea oso larri zaurituta, Gurutzetako ospitalera eraman dute helikopteroz.

Lekeitiko 28 urteko gazte bat hil da goizeko bederatziak eta hogeian herrian bertan gertatu den istripu batean. Hildakoak Honda motor bat gidatzen zuen, eta berarekin 21 urteko beste gazte bat zihoan. Oso larri zaurituta, gurutzetako ospitalera eraman dute helikopteroz.

Lekeitioko Santa Elena etorbidean gertatu da ezbeharra goizeko bederatziak eta hogeian. Honda CB 600F motor batek istripua izan du, eta gidaria, 28 urteko lekeititarra hil egin da. Gidariarekin 21 urteko neska gernikar bat zihoan eta oso larri zauritu da, ondorioz helikopteroz Gurutzetako hospitalera eraman dute.


Ostiralean Gune elkartearen meditazio saioa

Ostiralean, azaroak 8, Gune elkartearen otoitz-meditazio saio berri bat izango da. Oraingoan Juan Jose Urbieta “Katza”, Sanatana Dharma eskolakoak zuzenduko du. Ohi bezala Foronda jauregian izango da arratsaldeko 19:30etik 21:00ak arte eta hurbildu nahi duen guztiari irekia.